url: = Tinaung Takluem 1 Corinth 15\n1 Tua bek domngawl in, suapui te awng, note tung ah ka hil, na san sa uh le na din na uh lungdamna thupha kong pualak hi;\n2 Tua tungtawn in ngupna na nga uh a, note kong hil thu sia phawk tawntung in na keamcing uh le, na upna uh sia mannung ngawl a suak thong batu hi.\n3 Banghangziam cile a masabel in keima in zong ka sang a, note tung ah kong ap thu in, Christ sia laithiangtho bang in i mawna atu in thi hi;\n4 Taciang Ama sia ki vui a, laithiangtho bang in ni thum a cin ciang thokik hi:\n5 Taciang Ama sia Peter in mu a, tua zawkciang sawmleni te in zong mu uh hi:\n6 Tua zawkciang, suapui za nga val te in thakhat in mu uh hi; tua te sung ah a tam zaw te tu ni dong in om lai uh hi, ahihang pawlkhat te thi zo uh hi.\n7 Tua zawkciang in, James in zong mu a; taciang sawltak te a vekpi in mu uh hi.\n8 A khakbel in a hun nawn ngawl ciang a piang khat bang in keima in zong ka mu hi.\n9 Banghangziam cile keima sia sawltak te sung pan in a nobel ka hihi, Pathian pawlpi ka vawtsiat hu in sawltak, ci tu zong ka kilawm bua hi.\n10 Ahihang ka hina bang ka hi thei na sia, Pathian thuthiamna hang a hihi: taciang ka tung ah hongpiak thuthiamna sia a thong hi ngawl hi; ahihang amate theampo sang in a dimlet in na ka seam hi: ahihang keima hi ngawl in, ka sung ah a om Pathian thuthiamna hi zaw hi.\n11 Tua ahikom keima ka hizong, amate ahizong, ka tangko uh a, note in na um uh hi.\nA Thupi Christ Thawkikna\n12 Tu in Christ sia thina pan thokik hi, ci in ka hil uh le, note sung ah mi pawlkhat te in bangbang in mithi te thawkikna om ngawl hi, ci thei uh ziam?\n13 Ahihang mithi te thawkikna om ngawl hile, Christ thokik ngawl hi:\n14 Taciang Christ thokik ngawl hile, ka thuhil na uh sia a luithathong a hihi, taciang na upna uh zong a luithathong a hihi.\n15 Tua bek domngawl in kote sia Pathian i leilot tetti te ka suak uh hi; banghangziam cile Pathian in Christ sia thokiksak ngawl napi, thosak hi, ci in tetti ka pang uh hi: tabang hi thong le mithi te thokik ngawl hi.\n16 Banghangziam cile Christ thokik ngawl hile mithi te thokik ngawl hi:\n17 Taciang Christ sia thokik ngawl hile, na upna uh a luithathong a hihi; note zong na mawna uh sung ah omlai na hi uh hi.\n18 Taciang Christ sung ah a musa te zong bocip hi.\n19 Christ sung ah i nei lametna sia hi leitung nuntakna atu bek hile, mihing theampo sung ah a khuangai huaibel te i hihi.\n20 Ahihang tu in Christ sia thina pan thokik a, a musa te sung pan anpal masabel hong suak hi.\n21 Mihing khat hang in thina hong thet bangma in, mihing khat hang in mithi te thawkikna hong theng hi.\n22 Banghangziam cile Adam sung ah mi theampo a thi bangma in, Christ sung ah mi theampo nungtasak kik tu hi.\n23 Ahihang mihing khatsim sia ama hun a cin ciang thokik tu a: Christ sia anpal masabel a hihi; tua zawkciang Christ hongpai ciang in, Ama mite thokik tu hi.\n24 Tua zawkciang in Christ in a kumpingam sia Pa Pathian tung ah ap tu a; thuneina le vangletna theampo a khiaksiat zawkciang, a tawpna hong theng tu hi.\n25 Banghangziam cile a ngal te theampo a peangnuai ah a koi siat dong, Ama in uk hamtang tu hi.\n26 A khakbel a siatsua tu ngal sia thina a hihi.\n27 Banghangziam cile na theampo sia a peangnuai ah koi siat zo hi. Ahihang, na theampo sia Ama nuai ah, a ci ciang, na theampo peangnuai ah a koi pa sia kihel ngawl hi, ci hong kilangsak hi.\n28 Tapa i nuai ah na theampo a koisiat ciang, na theampo Ama nuai ah a koi pa Pathian ukna nuai ah Tapa zong om tu hi, tabang in Pathian sia a theampo i a theampo hi tu hi.\n29 Mithi te thokik ngawl hile, mithi te atu in tui a ki phum te sia banglaw tu ziam? amate banghang in mithi te atu in tui ki phum ziam?\n30 Taciang kote banghang in a tawntung in thinngim in om khu ziam?\n31 Keima sia nisim in ka thi hi, ci sia ka Topa Christ Jesus sung ah ka nei, note ih lungdamna tungtawn in a khotak in ka pau ngam hi.\n32 Mihing te ki hau bang in Ephesus khua ah ngamsa te taw ka ki hau le, keima atu in bang phattuamna om ziam? Mithi te thokik ngawl hile, ne khawm tawng i, dawn khawm tawng; banghangziam cile zingciang i thi tu hi.\n33 Kuama in hong theam heak tahen: mihing pha ngawl taw kithua na hu in ngeina pha te siatsua hi.\n34 Thutang suana ah khanglo vun, taciang maw heak vun; banghangziam cile mi pawlkhat te in Pathian heakna a nei bua uh hi: hite sia na maizum natu uh in ka pau a hihi.\n35 Pawlkhat in, bangbang in a thisate ki thokiksak tu ziam? Amate in bangbang pumpi nei tu ziam? Ci tu nu hi.\n36 Nang a mawmaw pa, na ciin thaici a thi bale, nungta ngawl hi:\n37 Taciang na ciin uh te sia a piang pheang tu a kung ciing ngawl nu hi, ahihang zungtang cii le tang cii te na ciing uh hi:\n38 Ahihang Pathian in ama lungkim pumpi pia hi, taciang thaici khatsim zong amate kung tek pia hi.\n39 Sa theampo a vekpi in kibang ngawl hi: ahihang mihing sa nam khat hi a, nganhing te sa a namtuam, ngasa zong a namtuam hi a, taciang vacim sa zong a namtuam a hihi.\n40 Vantung pumpi te om hi, taciang leitung pumpi te zong om hi: ahihang vantung minthanna sia namkhat hi a, leitung minthanna sia namkhat a hihi.\n41 Ni i vangletna a tuam hi a, tha i vangletna a tuam a hihi, taciang aksi te i vangletna zong a tuam tek a hihi: banghangziam cile aksi khat le khat i vangletna zong a tatuam a hihi.\n42 Mithi te thawkikna zong tabangma a hihi. Hi thu sia a ciin ciang in a muat thei hi a; a thawkik ciang in muat thei ngawl hi:\n43 A ciin ciang in vang nei ngawl a; vangletna taw thokik hi: thaneam in ciing a; thahat nataw thokik hi:\n44 Cilesa pumpi in ciing a; tha pumpi taw thokik hi. Cilesa pumpi a om bangma in, tha pumpi zong om hi.\n45 Mihing masabel Adam sia mihing in vawt a; Adam khakbel ah a nungtasak sia thaa a hihi, ci in ki atkhol hi.\n46 Ahihang thaa sia a masabel hi ngawl hi, cilesa om masa a; tua zawkciang in thaa om hi.\n47 A masabel mihing sia lei taw a ki vawt ahikom in lei pumpi a hihi: a ni na mihing sia vantung pan hongpai Topa a hihi.\n48 Lei mite sia lei taw a ki vawt pa bangma a hihi: taciang van lam mi sia vantung pan hongpai pa bangma a hihi.\n49 Taciang eite lei taw a ki vawt pa meal i puak bangma in, van pan hongpai pa meal zong i sun lai tu hi.\n50 Tu in suapui te awng, hi thu kong son hi, taksa le thisan in Pathian kumpingam lua thei ngawl hi; a muat thei khat in a muat thei ngawl ngamh lua thei ngawl hi.\nThina Tung ah Zawna\n51 En vun, thuku khat kong lak hi; i vekpi in i mucip siat bua tu hi, ahihang i vekpi in i ki kheal tu hi,\n52 Tawmvei sung, mitphet sung ah a khakbel lemle hong tum tu a, taciang a thi te sia a muat thei ngawl in tho tu uh hi, taciang eite zong i ki kheal tu hi.\n53 Banghangziam cile hi a muat thei sia a muat thei ngawl sil tu a, taciang hi a thi thei in a thi thei ngawl sil tu hi.\n54 Tua ahikom hi a muat thei in a muat thei ngawl sil tu a, taciang a thi thei in a thi thei ngawl a sil ciang in, thina sia zawna in lopval zo hi, ci in a ki atsa sia tangtung tu hi.\n55 Maw thina awng, na ngu koisung ziam? Maw thanmual awng, na zawna koisung ziam?\n56 Thina i ngu sia mawna a hihi; taciang mawna i hatna sia thukham a hihi.\n57 Ahihang i Topa Jesus Christ tungtawn in zawna hong pia Pathian tung ah pokna theampo om tahen.\n58 Tua ahikom, kong it suapui te awng, a khotak le a ngawk thei ngawl in om vun a, Topa sung ah na nasep uh a luithathong hi ngawl hi, ci na heak uh bangma in, Topa nasep sia tam seseam in seam tek tavun.


timestamp: atn

url: =ZIUSA Thupulakna: Zomi Khawmpi USA 2016 – Pawi tuamtuamte :: ZOMI DAILY\nZIUSA Thupulakna: Zomi Khawmpi USA 2016 – Pawi tuamtuamte\nposted on 16 March 2016 at 5:12 pm Lomkholna: News, ZIUSA, Zomi\nZomi Innkuan USA kipawlna, Executive Committee in khasim Thukikupna khat March 12, 2016 ni in lawhcing takin bawlzo hi. Thukikupna sung ah Kipawlna Maban tuamtuam leh Zomi Khawmpi USA tawh kisai thute kicing takin kikupna kinei hi.\nA hong tung ding, July 1~2, 2016 ni sung teng, Tennessee Gamkee, Nashville khuapi ah a kibawl ding, Zomi Khawmpi USA 2016 sung ah anuai a pawi tuamtuamte bawl dingin kikhensat hi.\n1. ZIUSA Cup Soccer Tournament:\nSports Committee in tanu sem ding a, a thu a kicing in hong pulak ding hi.\nKhawmpi hun kicinglo ahih manin kimawlna pen June 30, 2016 (Thursday) ni in kipankhol ding hi.\n2. Zomi Idol USA Competition:\nMusic Committee in tanu sem ding a, a thu a kicing in hong pulak ding hi.\n3. Zomi Concert USA:\n4. Zomi Cultural Show:\nCulture Committee in tanu sem ding a, a thu a kicing in hong pulak ding hi.\n5. Zomi Student Forum (Siamsin & Khangno Holimna) :\nStudent & Youth Affairs Committee in tanu sem ding a, a thu a kicing in hong pulak ding hi.\n6. Zomi Forum:\nPolitical Affairs Committee in tanu sem ding a, a thu a kicing in hong pulak ding hi.\nKhawmpi bawlna ding a kisam sum leh paaite ngah theihna dingin Finance Committee in hong vaihawm ding hi. ZIUSA Cup Soccer Tournament a kidem ding pawlte in Sports Committee in a seh lutman sum khia ding hi. Khawmpi T-Shirt leh Lucky Draw kibawl ding a US gam sung teng ah kihawmkhia ding hi.\nKhawmpi bawlna dingin ZIUSA Kipawlna sung a kipawlkhawm Zomi Innkuan kipawlna khempeuh in kipawlna khat ciang atawm pen $200 khia dingin kikhensat hi.\nZomi Concert USA pawi a kihel dingin Kawl gam, Vai gam pan Zomi lasiam leh tumging siam pawl khat kisam ding hi. Siamsin Holimna akah dingin Zomi Siamsin kipawlna makaite kisam ding hi. Zomi Forum ah kihel dingin Kawl gam, Vai gam a om Zomi makaite, mipil misiamte kisam ding hi. A kisam ding Zinmangte a hun zui in kitaangko ding hi.\nTang’in, thupiakna bangin;\nPrevious: Tulaai Leitung Thuthang Tuamtuam Updates March 15, 2016\nNext: Kithuza lua liang leuleu ~ Hau Za Cin\nMalaysia gamsung ah IS migilo 7 ki matbeh\nIh ngah takpi hiam ~ Pu Thangboi


url: = Tinaung Takluem 1 JOHN 2\nHong Thuumsak Jesus\n1 Ka tate awng, mawna na vawt ngawl natu uh in, hi thu te at in kong thak hi. Mi khatpo in mawna a vawt le, Pa kung ah hong thuumsak tu a thutang Jesus Christ i nei hi:\n2 Ama sia eite bek dom ngawl, leitungbup i mawna theampo atu in Pathian thin-ukna a dapsak pa a hihi.\n3 Ama i he hi, ci thu sia, a thupiak te i zui na tungtawn in i telthiang hi.\n4 Ama ka he hi, ci napi, a thupiak te a zui ngawl peuma, leilot hi, taciang a sung ah thuman a om bua hi.\n5 Ahihang a kuamapo a Thu a keamcing peuma sia, ama sung ah Pathian itna pawlcing takpi hi: tabang in eite in Ama sung ah i om hi, ci sia i he hi.\n6 Jesus sung ah ka om nginge hi, a ci peuma sia Ama nuntakzia bang in a nuntak kul hi.\n7 Suapui te awng, note tung ah thupiak a thak hong at ngawl khi hi, ahihang a kipatcil pan na neisa uh thupiak lui a hihi. Thupiak a lui sia a kipatcil pan na zaksa uh thu a hihi.\n8 Note tung ah thupiak a thak kong at kik hi, tua thu sia Ama le note sung ah a maan a hihi: banghangziam cile khuazing bo a, khuavak tatak sia tu in hong tang hi.\n9 Khuavak sung ah ka om hi, ci napi, a suapui a ensan peuma, tu dong in khuazing sung ah omlai hi.\n10 Ama suapui a it peuma sia khuavak sung ah om hi, taciang ama sung ah puna om ngawl hi.\n11 Ahihang a suapui a ensan peuma khuazing sung ah om in nungta hi, taciang a paina mun zong a he bua hi, banghangziam cile khuazing in a mitte tawsak siat hi.\n12 Tano te awng, na mawna uh te Ama min taw hong ki maisak sa ahikom note tung ah lai kong at hi.\n13 Pa te awng, a kipatcil pan in Ama he na hi uhkom in, note tung ah lai kong at hi. Khangno te awng, ngilopa na zaw uh hu in note tung ah lai kong at hi. tano te awng, Pa na heak uh hu in note tung ah lai kong at hi.\n14 Pa te awng, a kipat pan in Ama he na hi uhkom in, note tung ah lai kong at hi. Khangno te na thahat uh a, note sung ah Pathian Thu a om hu in, mi ngilopa a zo na hi uh hi, tua ahikom note tung ah lai kong at hi.\nLeitung It Heak Vun\n15 Leitung le a sung a om nate it heak vun. Akua mapo in leitung a it le, ama sung ah pa itna om ngawl hi.\n16 Banghangziam cile leitung ah a om na theampo, cilesa deina, mit taw iplakna le nuntakna i kiphatsakna te sia Pa i neisa hi ngawl a, leitung i neisa a hihi.\n17 Leitung le a iplakna te bosiat hi: ahihang Pathian deina a vawt peuma a tawntung in kip hi.\n18 Tano te awng, hi sia hun tawpkhak a hihi: na zak uh sa bang in, Christ ngalpa hongpai tu hi, tu zong Christ ngalte tam mama om zo hi; tua ahikom eite in hi sia in hun tawpkhakbel a hihi, ci sia i he hi.\n19 Amate sia eite kung pan pusuak uh hi, ahihang amate sia eima mihing hi ngawl hi; banghangziam cile eima mihing te hile, eite taw hong om paisuak tu hi, ci uplak natu om ngawl hi: ahihang amate a pusua hu in, eima mihing te hi nawn ngawl hi, ci kilangsak hi.\n20 Ahihang note sia a Thiangtho Pa i sathau buakna na san uh hu in, na theampo na he uh hi.\n21 Thuman na heak ngawl uh hu in note tung ah lai hong at ka hi bua hi, ahihang na heak uh hu le, leilot thu te sia thuman sung ah ki hel ngawl ahikom, kong at a hihi.\n22 Jesus sia Christ a hihi, ci thu a nial te simngawl akua leilot thu son om ziam? Ama sia Christ i ngalpa hi a, Pa le Tapa zong nial hi.\n23 Akua mapo Tapa a nial peuma Pa nei ngawl hi: ahihang Tapa a sang peuma Pa zong nei hi.\n24 Tua ahikom a kipatcil pan in na zak uh thu sia note sung ah hong om tawntung tahen. A kipatcil pan na zak uh thu note sung ah om tawntung ahile, note sia Tapa le Pa sung ah a tawntung in na om tu uh hi.\n25 Taciang hi thu sia Ama in hong ciamsa kamciam hi a, nuntak tawntung na hong ciam hi.\n26 Hi thu te note kung ah kong at na sia note hong theam te thu a hihi.\n27 Ahihang Ama kung pan na san uh sathau buak na sia note sung ah om tawntung hi, taciang kuama i hil na kul bua uh hi: ahihang tua sathau buakna in na theampo hong hil hi, taciang hi thu sia thuman hi a, leilot thu hi ngawl hi, note hong hil bangma in Ama sung ah, kip tavun.\n28 Tu in tano te awng, Ama hong kilang ciang in, muanna i nei thei natu le Ama hongpai ciang in a mai ah i maizum ngawl natu in, Ama sung ah kip in om vun.\n29 Ama sia thuman hi, ci na he uh le, thutang suana a vawt te theampo sia Ama sung pan a piang a hi uh hi, ci na he uh hi.


url: =A theihhuai upna laang (No. 5) ~ Langh Khan Mung :: ZOMI DAILY\nposted on 24 August 2018 at 8:47 pm Lomkholna: Biakna, Langhkhanmung, News\nProsperity gospel-te in LSTho Thuciam lui a Pasian leh a mite’ kikala kibawl kiciamnate (Covenant) bulphuh uh hi. Pasian in Abraham leh a suan-a khakte hauhna dingin kamciam pia hi. Tuhun thu-umte pen Kha thu-ah Abraham’ suan leh khakte mah i hih manin hauhna leh nopsaknate zong i ngah ding hi. Ei a hi ci uh hi. Leitang zong a nei ngiat dingte hi hangci uh hi.\nKenneth Copeland in a laigelh “The Laws of Prosperity” ah Pasian tawh i kithumin khit leh hauh ding pelmawh hi. Thu-um mite in a hau ding ahih mam a kiphawk ding uh hi ci hi.\nPasian’tate cih pen Kumpipa’ tate ci-in khia uh a, Kumpipa’tate in atuam hamphatna a ngah dingmah uh hi ci-in Haroad Hill in a laibu “How to be a Winner” ah gen hi.\nA genpite khatah ” Khaici vawhdan-the principle of sowing seeds” cih ahi hi. Khaici vawhdan tawh kizom a bulphuh LSTho munte in:\n1. Galati 6:7 Pasian a kikhemzo dingin ngaihsunkha kei un. Mi khempeuh in ama vawh nam khaici mah ngahkik ding hi.\n2. Marka 10:29-30 Jesuh in amaute kiangah, “Hi mah hi; ke’n kong cihin-ah, keima hang le lungdamna thu hangin a inn, a sanggam pasalte, a sanggam numeite, a nu, a pa, a tate, le a leitang, khat peuhmah a nusiate in tukhang hunin a zah zakhat innte, sanggam pasalte, sanggam numeite, nute, tate, leitangte ngah ding uh a, bawlsiatna zong ngah ding uh hi. Hong tung ding hunah zong nuntak tawntungna ngahlai ding uh hi.\nTaksa leh Kha nopsakna dingin thuciamlui Thuhilhkikna 28:1-14 bulphuhin Johan Thumna 1:2 Ka lawm it Gaias aw, nang na ci damin na vai khempeuh zong na maa pai ding hi, ci-in ka lamen hi. Kha thu tawh kisai lamsangah zong bangmah lungkhamna om lo ding hi, ci-in ka thei hi.\nThuhilhnu Gloria Copeland in “God’s Will is Prosperity”-Pasian’deihna in Hauh ding ahi hi” cih a laibu-ah amau’Pasian nasepna dante-ah Dollar 1 na piak uh leh $ 100 ngahkik ding; $10 na piak leh $ 1000 ngahkik ding; Vanleng 1 na piak uh leh Vanleng 100 man tawh a kikim sum ngahkik ding; motor 1 na piak uh leh na khan tawntunga zat ding motir hong kipia ding ci-in gen hi.\nHih teng pen i gensa Gal.6:7 bulphuhin thuhilhnate hi-a, a mangngilh uh ahk a simzomloh uh pen Gal.6:8 hi.\nGalati 6:8 Mi khatpeuh in ama leitung pumpi deihna khaici a vawh leh sihna ngah ding a, Kha Siangtho deihna khaici a vawh leh Kha Siangtho tung panin nuntak tawntungna ngah ding hi. Langh Khan Mung\nPrevious: Thupha themno tawh na minam na tawisang theihi ~ Tdkhen\nNext: Kumpi Phiangsiah piak huaizia


url: =Zongam Heisok Vai ~ Thu Tatuam (Siyin News)\nZongam Heisok Vai\nSunday, January 07, 2018 Chin News 1 comment\n2017-2018 hunsung sung ih khamtung Zongam ah heisok a pak hun phalbi daidam hun heisok a kung bup in a hi zong a baak taw a hi zong a pak bek a hi zong ki nasia sat ma ma hi.\nHi thu taw ki sai kep cing tu Mindat sang khang no te zong mipi tung heak na pil na thu pia na vawt zo hi.\nTedim ngam sung Sizang kual mual sang Thangmual ah leh Thuam Vum ah om heisok kung te sia a bo sa hun sung Khua kiim khua pam pan annthing khawng in ki tom in tu nai nung tatak in a kung ki phuk liang hang in Tedim Khangno te in 30.12.2017 ni Campaige vawt uh hi.\nA hi hang tuni dong Heisok pak nisim ma in ki lo tawn tung lai ci Taingen Khangno te kung pan ki za hi.\nA pak bom bek a lo te thu vawt dan piak na tu Law om ngawl lai ci Salai Lian Luai na son hi.\nKhuanai khuanu khuapa te in hi thu tawh ki sai sia Kumpi ma nah na hong sep tu lungngul ung ci uh hi.\nibu risky January 8, 2018 at 2:18 AM


url: =Zogam makai kiteelna ~ Pu Go Sawm Khup :: ZOMI DAILY\nposted on 10 July 2020 at 2:08 pm Lomkholna: Gosawmkhup, News, Politics, Zomi\nKongzing Thuthang – Zogam ah NLD Party min tawh MP Candidates kiteelna akibawl zawh kha khat bang cing dekta hi mahleh ZCD Party lam pan MP Candidates kiteelna thu kiza nailo ahih manin akua mahpeuh in kilunglutlawh bilbel hi. NLD Party in CEC Pawl lamlahna zui in, Democracy dan tawh Township Level ciat ah kiteelna bawl uh a, abeisa hun a Kiteelpite tawh etkakna in kilawm kisa in, kilungkim mahmah hi. ZCD Party in MP Candidates ding bangci bangin hong teel uhtam cihpen a lunglut huai thu khat hi takpi hi.\nTupi galkhat pan Zogam ngaihna tawh ZCD Party in MP Candidates bangci teel ding cih thu ka kan kawikawi aleh, Kongzing pan in anuai a thuteng ka za a, lungkim huai mahmah, thangah huai ka sa mahmah hi.\nA masa in CEC Pawl in ZCD Party min tawh Kuanglui nuam (MP Candidates ding a ut) mi khempauh in azat ding Ngetna Laipi (Form) khat bawlin, Ngetna Sum (Application Fee) Ks.100,000 tawh Laipi phah theih dingin geel uh a, June 30 ni a nunung ni ciang kong hong hi.\nNgetna Laipi aphah, Kuanglui nuam mimal (17) pha a, Kongzing pan thuzakna bangin a Minkhumna anung lam ah kong behlap hi.\nZogam ah Kuanglui nuam mimal (17) sung pan ZCD Party min tawh Kuanglui ding makai (9) akiteel ding ahi hi.\nKuanglui ding kiteelna tawh kisai NLD Party in asep danin Township Committee leh Upa (5) tengin ateel dan sangin a tangzai zaw dingin, ZCD Party in Township sung a Khua tuamtuam pan ZCD Party Makai/ Tangmi/ Delegates (2)-ta kaikhawm in, Tangmi tengin Vote tawh ZCD Party MP Candidates teel dingin geel uhhi.\nCOVID-19 hangin Township khat sung pan Tangmite kikaikhawm in mun khat ah Vote piakna kibawl theilo ahih manin, Vote-Lai (Mail-in Ballot) bawlin, khua tuamtuam pan a Tangmite/Makaite in MP Candidates teel dingin vaihawm uhhi. Mail-in Ballot pen Party Kiteel Tanupawl in khuakim sikin hawmkhia uh a, Tangmite/Makaite in Vote apiakkhit uhciangin lai-ip sung ah kilh in Tanute ap uhhi.\nTua Mail-in Ballots teng a kikaihkhop khitciang in, July kha abeima in CEC Pawl mai ah hongkhia in, Vote sim ding uhhi.\nMP Candidates dingin Vote tam angah pen teng sung panin, Township khatciat a MP panmun phazah tawh akituak teelcing Makai tengbek ZCD Party MP Candidates dingin kikipsak ding hi ci uhhi.\nTuni ciangciang, Kongzing pan ka thuzakna ah, Tonzang Gamhuam sungteng panin Mail-in Ballots kikaikhawm zo a, Tedim Gamhuam sungteng zong tu kaal sungin kikaikhawm zo ding hi cih thu, Makai khat tungpan in muanhuai takin ka za hi.\nZCD Party in MP Candidates dingin kuakua ateel zongin, Zogam ah Party Candidates ding kiteel dan pen International Level bang in Primary Election kician takin ahong bawl theih uhbel lungkim huai sa mahmah ing. Kawl Gambup ah hibang kiteel dan azang Party a masa pen hipahphial dingin ngaihsun ing. Mailam ah Party dang teng inzong hibang a sep dan hong zui thei ding uhhi. Ih Minam ading in angtan huai kalsuan zia khat hi ci ing.\nKuateng in ZCD Party Candidates hong hiding hiam cihbel asawtlo in kitheita dingin lam-en ing. Tutung a Kiteelpi pen a Mimal dinmun tung ah a kingakna thu tampi a om bangin, alang khat ah, Minam picing khat hihna tawh, Minam Party dinmun panin Kivaipuakzia leh Kalsuanzia kician takin a kineih himhim dingmah, keima mimal deihsakna khat ahi hi. Tua khitciang, a Mimal dinmun tung ah thu leh la tampi hong kingalai ding hi cihpen Kongzing ah thu tampi ih zazo hi. Tutung hiteng cining. Hih ka thuzakte Official hilo ahimaw. GSKhup – Zogam, Tuipi Galkhat\nPrevious: White House pan theihhuai leh tulaitak US thutuamtuam (09 July)\nNext: USA, Tulsa pan Pu Sian Khan Mang (Lailui, Sukte) in hongnusia\nTK Thang says\nZCD Tonzang kiteel khin ci a, muanhuai kisa mahmah hi.\nTedim bel kitel nailo


url: =Tulaai Leitung Thuthang Tuamtuam Updates August 6,2014\n· Qatar gampan Manchester Airport atuding khualzin mi 269 apua Airbus pi khat August 5, 2014atung atuang pasal khat in bomb kapua ci in mipi lausak ahihman in Loyal Air force tetung ah huhna ngen uha, Loyal Air force gaalvaanleeng khat in escort sem in zuidede hi.\n· China gam Yunnan state ah August 4 ni a zinlinna hang in misi 589 kimuta in 2,400 liam hi. August 6 nileuleu ciang hihmun teng mah ah tuikhang leuleu a, mihonkhia ding a pai gaalkaap 60 tui in taaileuleu hi.\n· March 8 ni a mi 239 tawh amang Malaysia vanleeng MH370 amuhdong azong ding in angapngap kidemsakna August 6 ni in Dutch gam te neihsa Fugro Discovery company te kiteelkhia hi ci in Australia kumpi te in taangkokhia uhhi. September kha sung in kipan ding uha, kumkhat sung in mu hamtangding ci uhhi.\n· Africa gam gam 40 pan kumpi te leh US kumpi uliante thukikupna aninihna August 6 ni in sum le paai vaai kikum uha, Africa gam ah US Company te in $14billion tawh sumbawl ding ci in President Obama in taangkokhia hi.\n· Ukraine gaalkaap te in Russia deih tapongte ukna Donetsk leh Luhansk khuapi sutkikding in nasiatak in August 6 ni in gaalmaaido kipan uha, mipi 3.9million te nuntaakna lauhuai mahmah ci in UN te in taangkokhia uhhi. Hih mun teng ah kha 4 sung gaalkidona hang in mi 1,500 sikhin ta hi. Hih bang buaina kawmkaal ah Russia te in gaalkaap 45,000 Ukraine gamgi ah puak ci in NATO leh US gaalkaap lamte in genkhia uhhi. Gaalnai ei\n· Pakistan Waziristan region kuam teng a kibusa hiamtawi tem un 4 nasiatak in suksiatsak uha, migilo 30 kithatlumzo ci in Pakistan gaalkaap te in taangkokhia uhhi.\n· Afghanistan gam Kabul khuapi a kiphualsa NATO gaalkaap te phualpi sung ah August 6,2014 ni in Afghanistan gaalkaap puansilh khat luut in USA gaalkaap Bu Harold Greene kaplum in akiim aom NATO gaalkaap 15 zong kapliam hi.\n· Saudi Arabia gam Red Sea city ah Africa gam azin sumbawlmi khat Ebola lungno vomkhading in ki ummawh ahihman in August 6 ni in Siavuante in nasia tak in sittel in buai mahmah uhhi. Hih Ebola mawkpeen Puulpi zavaat icih taktak ahihman in leitung bup ongzeel leh isi mang maitam cihnop huai mahmah hi. Ahizong in nahteh namkhat azatuiding muta uh cisam hi.\n· Israel leh Hamas te bel nithum sung kilemna abawl laaitak uh hia, August 6, 2014 nikhat alangtuak kikaplo in daaisam uhhi. Israel ten agaalkaap teng uh Gaza pan lehkaih uha, Israel leh Palestine gamgiteng ah amaumi leh Israel gam daalding bek in omding ci uhhi.\n7/17/2016 11:21:08 pm\nThis is very informative news, which i found from many times. Actually, the site is always provide good news that is the big source of getting five stars from all the commentator. Thanks a lot for sharing this wonderful news with us.


url: =Leitangnei Zomite leh Ngeina :: ZOMI DAILY\nposted on 24 October 2014 at 11:29 pm Lomkholna: Article, Politics, Zokhai\nMikim-in I-theih kimciat mahbang-in minam khat hihna akipsak thuguite’ lak-ah “Ngeina (Culture)” alianpen ahihi. Hih ‘Ngeina’ sung-ah abulpi gui 2 omhi:\nPaukam (Language: adiak-in accent akici “awkaih/awsuah” akidang kiukiaute khempeuh akigawmkhawm-a akitheikim pau)\nPaukam sung-ah nisim kizoptuahna-a akizangh “aw-tawh kammal akibawl paukhiat kam/kampau” hi-a, tua zom-a, tua kizopna awsuahte kiciantak-a gelhkhiat theih nading “lai awsuah laai”, tua lai zangh-a thusinna tuamtuam: setlam, lamlam, khuaklam, pumpi cidamnalam, kiuknalam, thuluan tuamtuam, sahkhua khangkhaan nading siamsinna hiang tuamtuam-in kisin-a, tuate akisinna, akiciaptehna, akisehna, akitehna-in “lai” ahihi.\nPaukam-pen suut thuahthuah kuullo sa-in khuaknei khempeuh-in “Zopau” cihteh: awkaih/awsuah tuamtuam: Dim, Saizang, Teizang, Siyang, Losau, Khuano, Paite, Simte, Vaiphei, Zo, Thahdo, Kuki,….. khempeuh Zopau hi-a, Kawl Gamukte’ nelhsiahna/zawhkhumna ziak-in Kawlte-in “Zopau” kimlaai, tua paukam anei/apau minam upate dotlohsa-in “Tiddim Chin” hong cihsak uh-a, tuhun-in minam avei tiuteulo Zomi pawlkhat-in zuui uhhi. Tiddim Chin cih kammal-pen 1948 nungsang ciang-a hongpiang hi-a, kumpisaang akah khalo keima’ pilehpu, nulehpate mahmah-in azat-uh kiza ngeilo-hi,\nbanghanghiam cihleh “Zomi leh Zopau leh Zogam” bekmah zanghden uhhi. Keizong ka’ pupa’ gam-ah suak-in khangkhia kahih man-in ka-tualniam mahmah-a, Tiddim Chin cihpen Kawlpi College ka-kah ciang-a aza-ngei panphiing kahihi.\nPaukam’ guipi lianpen ahi “Lai” ahih mahbang-in Zomite inzong minam lianpi ahihna akip nading-a aphuulkhia Pu Pau Cin Hau-in 1899 kum-in “Lai” hong bawlkhia-hi (http://youtu.be/JXh2jimf0Io). Hih-pen Zolai: Zomi-in minam lianpi khat ahihna akipsak khuambulpi khat ahihi. Pu Pau Cin Hau-in koipan, kua-tawh, bangci gelhkhiat cihthu’ sang-in “Zomi-in Zolai Nei” cih evidence kician mahmah, akip mahmah khat ahihi. Ahihleh kuateng-in thei/zanghthei? Laipian leh Siangsawn Pawlmite bek-in zanghthei cihciang kithei-hi. Ahang, aziak naakpi-in theihhuai ahihman-in anuai-ah:\nRoman Alphabet: 1920 -1938 kikaal American missionary J. H. Cope-in Colonial Spirit mah-tawh English domination bulphuh ahihman-in\nZomite’ neihsa “Lai (Zolai)”-tawh Lai Siangtho hong letkhiat zomsuak lo-in Matthew Gospel azawhteh “Laimal kicinglo” cih paulap-in nei-in Roman Alphabet-tawh hong khupnelh sukziau-hi. Hih-pen Australia, Canada leh New Zealand diakdiak-ah “Assimilation Policy of the English Colonial Missionaries” ci-a, indigenous (leitangnei) minam khempeuh-in alianpi supna athuak-uh mulkimhuai kibawlsiatna ci-in tuhun-in naakpi-in kisin-hi. Zogam-ah Cope-in colonial lungsim neilo hileh Matthew Laibu agelh khinsa, zomsuak ding-in, Zomite’ taangkoko lohsa-in leitung buppi-in hongthei, hongsaang khinzo dinghi.\nRoman Alphabet zat ahoihna khat-ah; Type writer leh computer te-ah nuamtak-in kizangh pah thei-a, tua-pen tomkaal (short-term)’ ading-a neekpah, zatpah ahihman-in ol-hi. A-ol khempeuh ahoih tawm mahmah-hi. Asiatna-pen: Zolai kinelhsiah pah-a, missionary te’ vaangpi mah-in minam hongzo ahihman-in Zolai hong phulaam zolo-hi. Gam thupi mahmah khat hong suksiatsak suak-a, Zomi minam lianpi hihna lah nading-in English Alphabet hongsuak-a, minam sung-a upa makaaite’ kihualloh kawmkawm-tawh hong-uk minamte-in “English hilel lomaw?….” ci-a hong thupi simlohna kilawh-hi. Tua baan-ah, English colonialism leh Burmanisation movement te’ ziak-in tua “Zolai” -pen I’ thupisim hetloh theihtheih nading kituak toto-a, tu-in “Laipian te’ lai” kicihsak dinmun ciangdong tungta ahihman-in “Colonialism leh Burmanisation” masuan-pen Zomite-in lawhcingsak cihding-hi.\nZomi khat-in “Zolai” it kuul-a, a-it keileh Zomi hilo cihpen vaannuai thumaan ahihi. Zolai-pen Cope’ ziak-in Roman Alphabet akizangh hi-a, tua-zong naakpi-in I-it uhhi (keibang-in it mahmah-ing, naakzat mahmah-ing). Tua tungvuum-ah, Nampi I’ Hihna akilangksak tuhun-a Zotual Lai akici Pu Pau Cin Hau’ Lai naakpi-in ka’ it-hi. Colonialism-in hong nawkkha hikeileh tuhun-in mundang ahikei zong-in Tedim, Tonzaang tengbeek-ah kisin ding-a, computer maaitang-ah munla zihziah ding-a, tu-a FB khawng-a ki chat nungak tangvaalte-in tua lai-tawh ki chat ding himawk-a, ci-in ka’ geelgeel-hi. Roman alphabet-pen “English-zong sim haksa kisa nawnlo pah” aci ki-om thei-a, kei’ muhna-ah, “Zolai sim bang-a simtheih ciang-tawh akhiatna theikei lehang amawkna mah hilel” cihthu ahihi. Cope mawhsakna hilozaw-in, Zomite’ supna, colonialism alawhcinna leh Burmanisation alawhcinna amaute’ thahaatna hilo-in a-Zomite mahmah’ ziak ahihna asuutnuam kahihi.\nKhalam/Biaknalam Tawnzia: Hih-pen Zomi ataangpi Khazihmi (Christian) kisuak phialta-a, ahizong-in “Zomi-in Akip Akho Minam Khat” ahihna akilanghsak-pen Pupa’ Tual Biakna ahihi. Khazih’ thuluan leh Tualbiakna kikalh ahihman-in Biakna liinlian-ah Tual Biakna nusiat-pen ahidingmah ahihi. Ahizong-in, tua Tual Biakna pan-a agahkhia (pasian biakna ahilo) cialpite, thuciinte, khuahun etna cihte ahizong-in, nulehpa leh tate’ kizopna, unau, beh leh phung, sungh leh pu, tú leh maak kizopna cihte khempeuh naakpi-a ahoih, apiicing, kingaknaneilo itna (unconditional love)-tawh kizopna khempeuh Colonialism leh Burmanization-in hong vuknelh-hi. Tua nampi nihte’ khut-ah kimawlna ciangtang bang-in Zomite hongki lotsuk, lottoh man-in pupa’ ngeinate thupi asading mi naakpi-in kiamsuk-a, I’ ngeinate kinusia-hi – hihpen UN’ khiatna-tawh hileh genocide (namneu vaatmaaina) ahihi. Atuam paukam, ngeina, biakna azangh mi khat-in tuabang azat zoptoh paisuak loh nading-a thahaatna leh vaangliatna-tawh khaaktanna-pen Namneu Vaatmaaina nam-khat ahihi. Zomi hong kimawlpih nampi nihte siam mahmah uh-a, a-Zomite mahmah hongzangh-in hong vaatmaai dikdek nana hi gige-hi.\nAtung-a pulaaksa AU, CAN, NZ cihte-a leitangnei minamte leuleu-pen Zomite-tawh athuakna kidang mahmah-a, colonist te-in alomlom-a athah, gankhawi bang-a azat, full-blood leh half-blood khen-a innkuan khenkhapsak, akhuatual-uh pan-a notkhia, atate thagum-tawh la-a khawi (Stolen Generation) cihte genzawh loh-in athuak uh-tawh kiton-in aminam itna lungsim-tawh tuni dongmah khitui-tawh suut ngeungeu laai uhhi. Zomite leuleu-pen tuabangliang a-omloh mahbang-in I’ minam Identity abei nading, adau nading-in a-Zomi honkhat teekteekmah hongki zatsak se-a, veina taktak, minam itna taktak naakpi-in tawm-hi. Mindeih, sumdeih, thuneihna deih, tutphahdeuh ciangciang khawngbek-tawh kibuai luihluih den-a, Tual Gaal hunlaai longal Hero & Warrior kinei-lo cihtheih khop-in Hero/Warrior daanding-a I’ sehsehte keekkeekmah-in a-Zomi mahmah lawhding/kicihding haksa sa-mahmah, eileh-ei’ lak-ahbel “Zomi hihang” ci-ngam mahmah, nampi – aKawl aVaai lak-ah Chin mah hidenkei cihciang dinmun-ah akiphah dihdiah minam kihi laai-hi. Hihteng ahih nungsang, tua Tual Biakna hun laaipan-a agahkhia gah hoihte koici gahtheih ngeiding? Ngeina thupisimlo, theizong theilo, atheipen uut bilbel, zanghzong zanglo, asiampen uut bilbel., namdang’ lak-ah Zomi I’ Hihna pulaak ngamlo, eimi’ lak-ah Hero daan, Warrior daan-a huumpi-neelkaai bang-a kiseh zawlaai! Hihte-pen minam it lohna hi-a, tuabang mite keekkeek minam masuan-ah anawngkaaipen mi hithei zawzek den-a, amaute’ ziak mah-in I’ Pupa’ gam abeibei, amangmang ahihi.\nThukhupna: Tuni mahmah ciangdong Zomi-in Zomi ahihna kician tak-in kitelna nei naailo ahihziak-in, namdangte’ zawhkhumna nuai-ah Zomi leh Zomi-mah kisual thapaai-in ki-om zeelzuul-a, hi aakisa diakte a-innteek deuh nuam-mah, abul deuh niam-mah, ahihkeileh Ngeina guipite: tumging, lasak, laam, cialpi tuamtuam cihte nangawn theilo, theihzong sawmlo, atheite’ genlah saang tuanlo, lakam, paunaak, thuciin cihte-lah theilo, theihzong sawmlo, thupizong salo cihbang-in gilvahna ciang-tawh hi akisa naakpi-in kitam/kikhang sawnsawn ahihna laainat-huai tak-in akimuh man-in “mimal meetna, gilvah tuamna, minthan tuamna, vaangphat tuamna-in I-nei hetkei zong-in Zomi-ah ciahkim phot lehang” cihthu bulphuh-a honggelh kahihi. Atung-a Burmanisation, Colonialism leh Missionary te’ hongpuak “minam vaatmaaina” -tawh kisai laibu-in reference kiciantak-leh academic tak-a ka’ gelh laitak ahihi. Ahoihte ahoih-a I-muh theihding, asiate asia-a I-muh theihding mihing ngeina-maan hi-a, asia khat ahoih-a muh teeiteei-pen mibanglo cihna ahihi. Abangma-khempeuh ahoih-in mu mawk lehang taangthu kisuut thei ngeilo ding-a, Christianity-zong amawknapi suak dinghi. St. Paul-in “asia nate nana mudah un” acih mahbang-in asia apha theihkuul-a, it dingte it thei-in, muhdah dingte muhdah theihna-in mihing cidam hihna, Khazihmi hihna-zong ahihi.\nPrevious: Khuado 2014 Delhi vai pulakna\nNext: Tedim Town Women Fellowship Khuado\nMang’neipa (Dreamer): Pu Hau Do Suan (U.N. Ambassador)


url: =America Taangthu (Brief History of America) (3) « Nikonghong\nHome » USA » America Taangthu (Brief History of America) (3)\nAmerica Taangthu (Brief History of America) (3)\n1775 kum April 19 ni in Massachusetts sung Lexington khuaah Americante le Britishte hong kisim aa, ngaal hong kipan hi. Puansan sil British ngaalkapte Boston pan hong pusuak aa, akiim apaam khuanote ah Americante ii thauhui thautang khoptua teng zong tu in hong kipan hi. Lexington khua nai athet uh ciang in Minutemen (Minute-men) akina American tapungte taw kisi hi. Minutemen (Minute-men) American tapungte se, Britishte simtu ahina le minit khat sung ready mante kahi akicite hi. Akisik phit in American Minutemen lampuipa in do ngawltu, thimna taw sandah-pyahtu (Silent protest) ci in amihingte order pia hi. Bristish ngaalkapte in Minutemente khen ngawp asawm le, khat in thau lawng khat kaptha aa, hong kisimcip hi. Bristishte in lel aa, Boston dong le tai kik hi. Britishte 250 thi aa, Americante zong 93 thi hi. Tuakpan hong kipan se Britishte le Americante kilaklaw ngaal hong nasia vaial hi.\nColony ngam 13 lampuite zong emergency meeting Philadelphia khua ah vawt in Britishte taw buaina vai kikumna nei uh hi. Vote taw khensatna vawt aa, Britishte simtu acite in zo hi. Colony ngam 13 kipawl in Britishte simtu in ngaalkap khontu thukimna hong nei uh aa, Virginia colony ngam lampuipa ahi George Washington se, a lampui lutangtu in kiteal hi. Ahihang England kumpipa King George III tungah ngaal ngawltaw buaina pan pusua theinatu thu kikupna nei natu ngen vave uh hi. England kumpipa in Americante ngetna saang ngawl hi.\n—–> America Taangthu Khen Lina\nBy thawngno in USA on May 10, 2011 .\n← America taangthu (Brief History of America) (2)\tAmerica Taangthu (Brief History of America) (4) →\n2018 BCANA Conference bcana.net/2018/04/07/201… https://t.co/LRay8bbJUQ 1 month ago\nNuntakna Tui – Rev. Dr. Thuam Cin Khai youtube.com/watch?feature=… siyinchurch.wordpress.com/2017/12/06/thu… 5 months ago\nThianthona Lampi – Pr. John Lian Khai youtube.com/watch?feature=… siyinchurch.wordpress.com/2017/12/06/joh… 5 months ago\nIh Nuntakna – Rev. Dr. Vungh Lian youtube.com/watch?feature=… siyinchurch.wordpress.com/2017/12/06/vun… 5 months ago\nTopa Pathian Thupha – Rev. Dr. Thuam Cin Khai youtube.com/watch?feature=… siyinchurch.wordpress.com/2017/12/06/thu… 5 months ago\nTucing Pha -Rev. Dr. Vungh Lian youtube.com/watch?feature=… siyinchurch.wordpress.com/2017/12/06/vun… 5 months ago\nTuiphumte Upna le Zeksa – Rev. Dr. Thuam Cin Khai youtube.com/watch?feature=… siyinchurch.wordpress.com/2017/12/06/thu… 5 months ago\nA Zaa 2 Thupha – Rev. Suan Khen Kap youtube.com/watch?feature=… siyinchurch.wordpress.com/2017/12/06/sua… 5 months ago


url: =Lady Zombie's World of Pain, Pleasure and Sin: "Lady Is a Tramp" performed by Lady Zombie & Baron Misuraca (plus "Summe...\n"Lady Is a Tramp" performed by Lady Zombie & Baron Misuraca (plus "Summe...\nLady Zombie & Baron Misuraca had the pleasure of singing at Otto's Shrunken Head in NYC for Father Vincent's birthday bash! http://www.youtube.com/watch?v=cWCIy7WaOqI Enjoy, share, like & subscribe!\nPosted by Lady Zombie at 4:01 PM Topics: Live Music, NYC, Subculture\n"Lady Is a Tramp" performed by Lady Zombie & Baron...\n"Advice for a Novice Dominatrix" - Lady Zombie's V...\nLady Zombie & Heidee Nytes Perform at The Trash Ba...\nLady Zombie at Mia Tyler's "KINK" Gallery Expo, Ar...


url: =Pu Zomi thugen na ~ Deih Tung :: ZOMI DAILY\nposted on 19 March 2016 at 8:30 pm Lomkholna: Article, Deihtung\nNikhat lokuan dingin ka inn pan un ka paikhiat leh lampi ah ka khuapih te khat tawh ka ki tuak a, nang koi ah pai ding ka cihleh kei Tedim pai ding, tu ni Pu Zomi in thu gen na nei dinga hih man in a thu gen na zanuam ing hong ci hi. Ka lung ngai ngai a, lolam zuan in ka pai kawm kawm hi. Lo ka tun teh ka pa kiang ah Pu Zomi ih cih penkua hi mawk a hiam? ( Ka pa pen lozingkuan a hih man in kei sangin lo na tung masa zaw hi)Tu ni Tedim ah thu genna nei ding ci in za ing. Ci inka gen leh ka pa in Pu Zomi ih cih pen Zomi gam makai khat hi a, tu lai tak zong gam kiteel na ah a ki hel khat hi hong ci hi.\nPu Zomi thugen za nuam kawmkawm in ka pa kiang ah lahka gen ngam kei hi. Ka lungngaih ngaih kawm in ka pa kiang ah ke’n zong Pu Zomi thu gen ngai nuam ing, Lo pan in ciah in Tedim paileng lap lai ning ci inka gen lehka pa in zong na cih leh lah nang thu thu ai ve, thu pi bel thupi peuh mahdinghi ven, mitam lua thei ding leh lau huai na om thei ding ahih manin ki dawm in aw…hong ci in ka pa tawhki khen in lo pan ciah in Tedim ka pai hi. Tedimka tun teh nitak nai 3 sat khin a, a thu gen hun ding Tedim te ka dot leh nitak nai 4 ding hi hong ci uh a, athu gen na ding Hall lam zuan in ka va pai hi. Nitak nai 4 in Khuado Hallpi sung ka va tung a, minak tam pha mah mah in ki dim zihziah hi. A hi zong in pu Zomi pen hong tung nailo in ki ngak dimdem hi.\nNitak nai 4:55 pm hongsat teh Khuado Hallpi sung ah Ulian te hong lut uh a, mi 10 kiim bang hong pha uh hi. Kua pen ulian hi a, kua teng teng hiam cih zong ka thei tuan kei hi. A hi zong in a vek un Zopuan silh uh a hih man un tua sung lak pan khat zaw zaw pen a makai pi uh hi dinghi ci in ka ngaih sunhi. Ka en en a, a thaupian, a hauh mel pian, a lian pian, a sang pian te pen hia pa makai pa, tu ni a thu gen ding pa hi in teh ci in ka um mawh pong hi. Nai 5 sat ta a hih man in numei khat in hun kem in thu kong hon na cih bang om nawn se lo in tu ni a thu gen ding pen Pu Zomi khut bet na tawh muak ni ci a hih man in khutbet na tawh ki muak ziah ziah a, den a zopuan silh mi 10 bang lak pan ka up mawhloh khat stage tung ah hong kah to in a khut hong vaan a, khut bet na awging khem peuh hong dai in thu gen hong ki pan hi.\nPu Zomi thu gen hong ki pan a “Tu ni in a zah tak huai Zomi hi zahtak leh hih bang in thugenna hun hong pia makai te,Hall hong zangh sak te, a vaihawm tanu pawl tuam tuam te, a gim a tawl a kua mapeuh leh na hun uh bei in nongpai man un nak pi in ka lung dam hi.\nKei penka min Pu Zomi ka hihi. Tu ni kong pai na vai pen ka mi pih te kiang ah thu hoih thu man pha hong gen nuam leh mai a kiteel na ding in kei vote(mee) nong piak na ding uh deih na tawh hong pai ka hihi. Tu ni kong pai na ah nitak nai 4 lian in hih mun ah thu gen thei ding in hong pai ka hi a, a hi zong in lam kal ah lampi hoih loh na leh vai tuam tuam tawh nai khat sung hong zekai ka hih manin nak pi tak in azah tak huai no te tung ah hong thum ing. Thu sau gen lua leng hong cim taak kha ding na hih man un minit 45 sung bek kong gen ding hi. Nitak lam neh pian ta a hih man in hun sau pi hong zangh kei ning. A hi thei bang bang a nuam thei thei in na om na tek pan un hong na ngaih sak un. A zen zen in ka gen na te sung ah no tawh a kituak hoih na sak namun uh a om leh khut bet na tawh nong muak na ding uh hong zawn pha pha ing.( tua acih laitak khutbet na tawh ki muak ziah ziah hi)\nTu ni kong gen nop thu pen nam thum in khen in hong gen nuam ing, nam khat na ah ih gam in suahtak na a ngah ma, a nih na ah suahtak na ngah zawh ih gam pai zia, a thum na ah mai lam ih kalsuan zia ding te cih tawh tu ni tha hong pia nuam ing. (Tua a cih laitak in khut ki bet khum ziah ziah in ki ho limmah mah hi.) Nam khat tek pan in minit 15 ta bek hong gen ding hi ing zong hong ci thuah lai hi.”\nMidang thu gente ka muh ngeite in a gending thu uh laidal ah atkhiat sa in a nei hi uh a,a hi zongin Pu Zomi in a gen ding thu te lai ah at sa cih bang hi lo in bang mah a mai ah koih se lo hi. A ma lung sim a suak thu leh kua ma sawl loh kua ma khut nuai a hih loh lamki lang mahmah hi.\n“Ih gam in suahtak na a ngah ma hun tawmkhat en kik ni. Nidang lai pek pek pan in ei Zomi te pen ei leh ei ki uk in ih gam sung ah ei ma thu thu in a om te ih hihi.Asia gam sung ah zong a haugam khat in hong ki ciam teh ngei a, gam dang pan in zong sum bawl sumzuak na na sia takin ki nei ngei hi. Sumzon na, pilna sin na, ..suak ta tak in ih om ngei hi. Thibaw Min hun sung in(1878-1885) ih gam, kawlgam bup mangkang gam kek te in hong la uh a hih manin tua hun pan in Ih gam ei khut sung ah om nawn lo in mangkang te khut nuai ah ih om hi. 1886 January 1 ni pan in mangkang te khut sung ah ki om a, minam tuam tuam pan, ei hih theih zah tek tawh ih gam ih lak kik zawh na ding ci in ki han ciam tekhi. Mualtung mi, zanggam mi cih om lo in ki pumkhat tak in mangkang te ih lang pang kawm hi. Sisan nai san tam pi ki pia a, khua ul tam pi tak ki bei hi. Tua hun sung in ih gam ih lei sung a om na man pha khem peuh pen mangkang te in hong lak sak mang uh a hih man in bang mah omnawn lo phial dongin ih gam ah hong geu to to hi. Neih sateng hong ki butuah sak mang hi mawk a hih man in ih pu, ih pa te nuntak hak sa pi pi tawh ei te hong khang khia sak uh a, tu nitu hun inhih bang a a om thei ihhi. Ih suah tak na ngah ma ih kipum khat a, ki pawlkhawm in na ki semkhawm diam diam hi. Aung Sang hong khankhiat tak teh gam kek mang pi te tawh thu ciam na hong bawl kawi kawi a, ei Zomi te zong ih ki hel hi. Kawlgam bup suah tak na ngah nading in ei Zomi te letmatthu na tawh a ki ngah ahihi. Tua a hih man in Zomi te lung neu huai lo a, kawl te sang in zong ih neu zaw tuan kei hi. Tua bang teng tawh 4January1948 kum in suah tak na ih gam bup in ih ngah hi.”(tua a cih lai tak in khutbet na tawh ki muak ziah ziah hi)\n“A nih na ah suahtakna ngah zawh ih gam om zia tawm ki kum to lai ni. Suah takna ngah cil pankipan in ih gam pen democracy tawh ki kal suan to to in mangkang te in ih gam a na hoih hong suksiat sak teng uh ki puah khop in, ih gam khan toh na ding in na tam pi ki sem to to hi. Tua kawm kal ah gam ki uk na lam ah makai ulian te, mual tung mi te leh zanggam mi te cih dan in deih dan, sandan, hong ki bang nawn lo a hih man in khat leh khat ki muhkhialh na hong piang in ki lang pan in thau tawi in ki kap ki do inki om to to hi. Gamkhang to ding a ih han ciam ciam lai tak pen gam khantoh na ding tawh ki buai masa lo in gal ki do ding tawh ih buai to to hi. Sum zon na lam, pil na sin na lam ah a hoih thei pen a, pil na sin hunding teng gam sung ah thau tawi ih hih manin nak pi in sup na ki ngah hi.(tua a cih lai takin khutbet na tawhki muak ziahziah hi) Tu a khang thak te in tua te thei a, ih gam ih kep siamding thu pihi. Tua bang teng tawh ih gam sung pen ki lemlohna hong khang sem sem a hih man in Galkap te in ih gam hong uk uh a, suah tak na ih ngah tei hang in galkap te khut sung ah ih om kik hi. Tua galkap kum pi ki uk na pen lei tung ah tuadan ki uk na a om nai vet lo ki uk na tawh hong uk uh a hihi. Gamsung a, ulian makai teng bek in nuam hongsa to to uh a, mizawng ki tam to sem sem in ih gam kum pi in mipi a ding in bang mah hong sep sak zo lo hi. Tua bang gam sung ah ih omkhak pen nang leh kei a hamsia ih hi mai diam? (tua a cih lai tak khutbet na tawh kimuak ziah ziah hi)Suah tak na ih ngah khit tei hangin ih lung sim ah suahtak na ih cih bang hiam ci in ih thei nai kei hi. Mai lam hun ahkoi ci kal suanding hang a, ihgamkoi ci khan toh sak ding cih pen no hitak a om thu ngai khem peuh tung ah ki nga hi kongci ngamhi.”(tua a cih lai takinkhutbet na tawh ki muak ziah ziah hi)\n“A thumna ah Mailam hun ah ih gam kal suan dan ding te bang cih ding? Hih thu in tu laitak thu ah a thu pi pen pen a hihi. Abeisa hun ah bang bang a hiphial zong in tuhun in a thak in democracy tawh ih kal suan ding thupi ta hi. Banghiam cih leh ihgam en puahkei leng kua mahin hong puah sak lo ding hi. Nung deuh in Korea gam ka va pai a, Korea gam makai te tawh gam vai ka va ki kum uh hi. Korea makai te in Zomi te, kawlgam mi te hang in ko Korea anung ta thei hi ung, hong ci mawk a hih manin lamdang sa in ka dong hi. Banghang in ko hang a, no nungta thei hong ci na hihiam ci inka dot leh Hun sawt mahmah hun lai in ko Korea ah gal na sia lua a hih man in ka gam vuah an a piang vet kei hi. Tua hun lai tak in nagam pan un angtang, leh nek theihtuamtuam nong huh manun a nungta a, tu ni in hi bang in a ki mu thei hi hang hong ci uh hi. Gamdang tuamntuam ah a gam khang toh dan te uh enin ka vak kawi kawi a, ei Zogam zong khang to zo tak tak ding hi cih thei ka hih manin tu ni inhih lai ah thu hong gen ka hihi. Tua bang mah in gamdang tampi tak ei gam panin nidang in huh na tam pi ki pia ngei hi na pi tu hun teh ei pen a mau te sang in ih zawng zaw mawk hi. Tu ni in ngaihsut huai hi.” (tua a cih laitak khutbet na tawhki muak ziahziah hi)\n“Tu ni in kong pai na thu in tu lai tak a gammakai kiteel na ah kei vote nong piak ding uh ka deih hi. Kei vote nong piak uh leh na khua vuah mei kong pia ding hi, tui kong piading hi cih danin kong gen ngam kei hi.A hi zongin no te ki tangsap, ih ki sap ih sem khawp thei na ding hun man pha hong pia un cih hong thum nuam ka hihi.Kei ma lung tup a hih leh mipi deih deih sep ding ka ut hi. Upadi tawh ki tuak maw ki tuak lo cih te a thu pi ma sa hi lo, ihgamkhang to ding maw, koi ci khan toh sak ding cih a thu pi zaw ahihi. Zuau gen nuam lo kahih man in hong siang gen kahihi. A bei sa hun sung ah Zomi makai pi cing kua hi a, Kua om ngei ih hiam? Ei inn kuan sung pan piang te mah in ih inn kuan thu tel a sep dingthei bek hi. Zawhthawh thu tawh kei vote hong pia un kong ci nuam tuankei hi. Nalung sim vuah ngaih sunun la, khen sat un. Zomi leh Zogam ading in makai hoihtak tak ih neih tak teh ih gam hong khangto theipandinghi. Nang inn kuan sung ke’n kong uk ding na ut loh mah bang in kei sang in nang mah in na inn kuan sung khantoh na ding na thei zaw ding hi. Sum leh paai tam pi ih gama ding in ih bei khin zo hi. Thatang, sisan, khua ul tam pi ih bei khin zo hi. Ih gam khang tohhun ta hi.”(tua cih lai tak in khutbet na tawh ki muak ziah ziah hi)\n“Ih gam ah bang mahpiang lo a, koi ci nuntak ding ih hiam? Japan gam, Korea gam mun tuam tuam te ah zong ka vak kawi kawi a, Zogam sang in hoih zaw tuan lo hi. Ih gam ah leitang hoih hoih in, tui siang tho a, singkung hoih in, gan ki khawi thei hi. Khuahunvot a hih manin gan no te cidam hi. Tu tung kiteel na ah Party dang dang te, Zomi hi na pi kawlte khut nuai a om party makai tuam tuam te Zomi te in vote pia kha het kei ni. Kei nong pia kei phial uh zong in Kawlte khut nuai a om ding makai te vote pia kei un. Ih inn kuan sungthu kua mah in hong tel theih pih lo hi. Tu kuam sung teng ih gam ah buai na tam pi tak om cih ka thei hi. Muntuam gamtuampan in zong lungpho na tuamtuamki nei cih zong ka thei hi. Ih sep nate hoih hi. Ih deih loh pi khat mei am pom teta leng ih pum pi kanggawp ding a, a na ih thuak bek ding hi. Ih deih tak tak bang hi a, ih ki sap tak tak bang hiam? Ih lung sim a ih deih bang bang atam zaw thu kim na leha hoih zaw lam in kal suan sawm ni. Zomi khem peuh in Zomi makai te mah Vote hong pia un, theih ngei loh pi khat na piak hang in na lawh taak ding om tuan lo hi.” ( tua a cih lai takin khutbet na tawh ki muakziah ziah hi)\n“Mai lam ah sep theih khuan leh hun lem ka ngah ni ciang ka sep ding thu pawl khat a tom in hong gen pak nuam ing. (1) Zomi leh Zogam kep cing na ding (2) Lampi hoih in khua khem peuh lam pi hoih tawh ki zom ding (3) Sum zon na hoih sak na ding, mihau mipil tampi tak ih gam ah nasem sak ding (4) Pil na thu pi sakin sang kah na a nuam thei ding tan 4 ciang a mawk na in sang kah sak ding (5) Lokhawh nagam, sing kung suan nagam, gan khawi nagam ahih man in akitang sang bang bang a ki lawm a ki tuak, a hoih pen in sem ding (6) Zogam ah gamdang te dan in Inn hoih, inn van gil, maw taw, set van tuamtuam neih kim tek zawh na ding (7) A hun zui a khantoh na tawh ki zui khawm na khem peuh Zogam ah zong khangto sak ding. …zom to to leng sau lua ding ahih teh a thu a tel cian a a thei nuam te in dam in ki mu ni.(tua acih lai tak in khutbet na tawh kimuakziah ziah hi) Tu ni ka hun hawm tawh lua ka hih man inka gen ding a, kilawm ka gen khak loh zong tam pi om a, ka gen sawm lohka genkhak zong tam pi om a hih man in khialh na a om leh hong mai sak un, ka lung dam”(tua a cih lai tak in khutbet na tawh ki muak ziah ziah hi) ci in a thu gen hun minit 45 lian cing in athu gen hong man sak hi.\nA thugen a man tak teh maan ki zaih nuam aw, thu dong nuam aw mitam lua a hih man in Pu Zomi pen a nung zui te in pai pih mang uh a, mipi zong ih om ih inn zang tek lung sim sung ah thu gil khat pua kawm, paaikawm sa in inn ki ciah tek hi.\n*Hih thu pen ka ngaih sut tawm mawk mawk hi a, a tak tak hi lo hi. Khialh na a om leh hong mai sak un. Ih lung sim puak zia tawm khat a ki lam dang tuamding ka deih na tawh kong at hi a, hoih pen hi cih na hi lo hi.\nPrevious: Zomi Cup 2016 ~ Hau Za Cin\nNext: Finland Gam Pan I Sin Ding Om ~ Hau Za Cin


url: =Zomi Cup 2014 Hon Pawi Ah ~ Hau Za Cin :: ZOMI DAILY\nposted on 9 February 2013 at 12:50 pm Lomkholna: Article, Hauzacin, Sport, Zomi\nZomi Cup a 5-veina kipanta ding cih ka zak uh ciangin ko zong Ninoni sima ka football suihte uh nuamsa semsem in hun hoih kimu leh ei zong va kihel thei leng utsi hange maw ka cici uh hi. Kumlui hong bei in kumthak 2014 bang hong tung silsel a, Zomi football lunglutte zong lawp semsem ta hi. Tua laitak in Zomi Association of Malaysia pan “ZOMI CUP 2014” kipanta ding hi ciin hong tangko ciaiciai uh a, ‘no zong nong uap thei uh diam?’ ciin hong dong uh hi. Ko zong, ‘ka utna bek uh ka gen uh hiven, hong kikum nungin a man thei teng hong pai phei le ung aive’ ciin ka ho uh hi.\nZomi Innkuan Singapore ah kimawlna lam makai leh Zomi Football captain Tg. Thangthang zong China gama mun leh mual nuam leh hoihpipi te a va et khit ciangin Singapore hong tung kik a, kiman thei ding ci ahih manin amah leh Vice-Captain Mumung makaihna tawh pasal 10 leh numei 1 ka va kihel thei uh hi. Nu Dimboih pen Pa Andrew Khual tawh mopawi bawl khin lian hi a, Malaysia ah mikang dana ‘Honeymoon’ (a ciil dawn) kawma football suihna ah hong uap hi in, ZIS football team min tawi in marching in parade ciangin hong makaih ahi hi. Pawlkhat Jan 30, 2014 niin paiphei masa in meltheih u leh nau kiangah na hawh masa uh a, pawlkhat Jan 31 ni zan in ka paiphei uh hi. Visa ngah manloh hangin hong paitheilo pawlkhat om a kiphawk mahmah hi.\nKa va kihelna hang uh bel football siam ung in kidem ni cihna hilo zaw in Zomi Cup ah kimawl dingte thapiakna leh kimeltheihna, unau khat sanggam khat bek hilo in minam khat Zomi hi hang cih va lahnopna ahi hi. Kilawmtatna tukpeng kidemna ah zong a zo ding kidem himasa lo in kikholhna, kilawmtatna hizaw ciin uang gen mahmah uh hi. Zomi ihih manin Zomite vai thupi ah va kihel hizaw ung. Amau lah nuamsa ko lah nuamsa hi ung. A taktak in kidem hile ung ko zong zo maithei, amau zong hong zo maithei hi. Tuate thupi masa kei, Zomi ihih mana gualnop hun nuam I zat a thupi pen hizaw.\nZan nai 2:30am in Zomi Zum ka tung uh a, tua sanah Zomi makai Sia Khoi Tuang in hong dawn in kong honsak a, lupna ding nuamtak hong bawlsak in nuamtak in ka ihmu uh hi. Zingsang khuavakpha a tho in kiallap ne dingin ka pai uh a ka nek man khempeuh uh Zomi makai Pa Kam (Pa Dai Kam) in hong piaksak leuleu hi.\nHampha kisa, lungdam gilvah takin ka kimawlna ding mun uh Kepong Ground tualpi nuam mahmah, tuili kicing gei ah tualzang nuam dihdiah ah huihsiang nung hiauhiau mun ka tung uh hi. Tua mun ah ka tun uh ciangin Zomi tukpeng suih siam vive team 43 pan paikhawmte leh amau a thapia ding nungak tangval, nupi papi leh naupangte na vak ziahziah uh a, a vekpi in mihing tul nih phial pha dingin ka um mawh hi. Zomi kimawl thei bekbek hizah om hizen maw ciin team 43 pan kimawl ding bekbek zong a tawmpen mihing 900 bang a pha khin ahi hi. FIFA World Cup nangawn ah kimawlmi tuazah pha ngeilo hi. Ko Zomi Singapore pan paite tawh team 44 a pha hizen ung ei! Guinness World Record a cing himawk dingin ka um hi, mailam ah hisang nasia zaw laitaw…\nZomi Cupy 2014 Opening Ceremony ~ Dr. Hau Za Cin (Opening Speech)\nZomi makaiteng team khat “914: ZOMI” puan silh tingteng mi 20 valte leh Zomi Innkuan Singapore pan kimawl ding khempeuh mipi maiah kigual in maan kizaih zihziah in tua khit ciang Malaysia football pan qualified referee te phitmutna nuai ah ka kidelh ziahziah uh a, ka khua-ul uh zong luang ziahziah hi. Nuamsa lua kisa a geia mipite bang awng ziahziah in World Cup zong hizah in thupi tuan ding hiam kici mai hi; nuam kisa in khua kiphawk tuanlo cihnopna hi! Hun masa ah 0-0 hi in tui siang leh tuivot cim kilkel dawn phitphet in ka suih kik leuleu uh leh 2-0 in Zomi makaite in hong zo uh a, Singapore te in mai kum ciang hih sang hong siamzaw lai ding hi ung ciin lungdam, maitai, lungnuam takin khut kilen in a thupizaw “Zomi Cup 2014 Hon Pawi” ka manawh uh hi.\nZomi Cup 2014 honna hun sungah Zomi makai Malaysia a omte in kizentak in leh manlang takin kimawl ding mi khempeuh a vekpi in 900 val dingte tualpi sungah kigualsak dimdem in, amau thapia a awng ziahziah mipite lam hong nga tiptep uh a, amau khua min ciat a tawi Zolia melhoih sitsette in maliah in, a nungah kimawlte kigual dimdem a, galkap tul tampi kigual ngitnget mah hong bang in Zomi hih nuam mahmah a, kikhamuang mahmah hi. Tua khit ciangin a khua khua in amau makaih Zoliate khuamin tawi ciat tawh tualpi kimvial in pai uh a, video leh photo kila ziahziah in mipi in khutbeng in kiawng ziahziah hi.\nA nuam penpen kasak bel Zomi hizah tukpeng suihsiam a om uh ka mit teekteek tawh ka muh ahi hi. Tua bek hilo in amau a thapia dinga paite khempeuh in nuamsa taka a awng ziahziah zong thalawp huai in a kimawl hun khempeuh ah ka kihel ut tha bang suak mahmah hi. Khangno hi banga kimawl thei dinga siamna leh thahatna, lunglutna leh kihel theihna hunpha a ngahte hampha kasa a,\nangtanhuai kasa a, thupi kasa mahmah hi.\nZomi makaite in mipite muakna kicingtak a neih khit uh ciangin a honna hun Singapore pan hong paite hamphatna hong tangsak uh a, Zomi Innkuan Singapore President hihna tawh kei hong ngahsak in, lungdamtak, hampha angtang takin Zomi a kihel khempeuh in nuamtaka a zat dinguh deihsakna tawh khau teptat in Zothau lawng 7 lawn uh a, mipi in lungdam khutbetna tawh puak ziahziah uh hi.\nZomi i hihna tel mahmah ding leh nopna dahna ah, minam kalsuanna ah kitaisanlo ding, semkhawm, khut khat khai khe khat khai a kalsuan ding ban ah minam angtanpih ding deihsakna kammal pulakna hunpha hong ngahsak uh a, tua khit a kipan in Zomi Cup 2014 a kipanta ahi hi.\nTopa in Zomi Cup 2014 a kihel mikim adingin nuamtakin zangsak in thupha pia kim ciatta hen.\nPrevious: A (65) Kumcin “Zomi National Day” nopcitak in Kuala Lumpur ah kibawlthei\nNext: Mintuam minam ni vai-ah Tukpeng va kimawl sawm lai mataw


url: =Vondeih Kep Ding – 108 (Dimno’ Pa) :: ZOMI DAILY\nposted on 7 May 2017 at 2:45 am Lomkholna: Article, Paukhankap\nKa neulai-in ka lawmte pen kei banglo-in a nu leh a pa in a utut in omsak hi. Video et ding kham selo-in nitak vak ding zong kham selo uh hi. Tuabang hun ciangin ka lawmte eng in, khat veivei ciang bang na pu tungah heh in si leh bang ka ut hun tam veipi om hi. Naupangte nitak vakvak khawng ahoih lohna hong genzel in, thu honghilh zen hi. A sawtna ciangin cimtak in thu honghilh ding ciangin agei panin ka paikhia thei zel hi. Tuabang hun ciangin na pu in, ‘ i it te bek thu aki hilh hi’, hong cithei zel hi.\nTuin tua thute ka ngaihsut kik ciangin hi takpi mah hi. Hong it taktak te bek in i hoihlohna pan in i hoihna ding thu honggen in, thu honghilh uh hi. Hong taai-in, hong tawng uh hi. Tualo midangte-in bel lampi ah tangguak in i lum zongin hong don ding leh hong buaipih ding hilo uh hi.\nAhang in midangte-in muhdah thuak nuamlo-in i muhdah ding utlo uh hi. Muhdah thuak in thu hong hilh nuamlo uh hi. Hong it taktak te bek in i hoih ding hong deih luat manin i muhdah athuak zongin phamawh salo-in muhdah thuak in thu honghilh hong taaizaw uh hi.\nTuhun ah Semaria mihoih pa tawh akibang ding kitawm mahmah ta hi.\nTawngno aw, hong thuhilh zel na lawmte mudah khial ken la, nang’ sandan tawh akituak lo nalawm te zong enkhial tuan kei in! Amau hong gen thute limpha tak in ngaihsun in la, amauteng khempeuh na lawmhoih in ciamteh theih le cin hoih deih ing. Na cih peuhpeuh hong thukimpih na lawmte zong lawm hoih hi, cipah pah tuan ken.\nNa nu leh ke’n thu hong hilh den ka hih uh teh, ko konggen khempeuh pen limtak in cimteh in la, hong zahtak in, aci nuam hituan peuhmah lo hing. Hong deihsak takpi leh hong deihsak takpi lo kithei lel in, deihsakna takpi tawh thu hong hilh zel, na lawmte enkhial, telkhial lo-in amaute pen nang adingin mi manphate ahih lam hong theisak nuam hi ing.\nHong nuihsan in hong maitai ziauziau te bek hong it leh hong deihsak nasak khialh khak ding ka lung hihmawh man hizaw hi.\nNi zong hong sa mahmah ta ahih manin omdan khawldan, annek tuidawn akipan kisil hun ding na ngawn dong ah tangval nungak ta na hih hangun na nu hong gen bangin na zuihtheih ding na hanciam un. Thu khat peuhpeuh ah nang pen kei tangin ading ding in muanhuai ta cin a, u zaw na hihna te ah na nau pen na telsiam in maw! Ngek bawl in an khawng akam ah bak ding aci nuam hilo ing a, u zaw lungsim nei-in na nau leh nang sanga nau zaw te hehpih ding aci nuam hizaw ing.\nPrevious: Pope Francis leh Aung San Suu Kyi kimu in Diplomatic Relation kipsakta\nNext: ZAM Thupuak :: 07 May 2017 (Zomi te hongki thahsakna vai Meeting kinei)


url: =Tedim Labu tawh kisai 7th Edition vai :: ZOMI DAILY\nposted on 10 April 2018 at 8:54 am Lomkholna: News, Zomi\nLabu tawh kisai 7th Edition bulphuh in puahpha in bawlphat kik nading vai ah thusung pa khat ka hihna tawhu ileh ZYA phutkhak haksatna tungtawnin thu kisung ZCLS lai kikhak in tua tungtawnin hih ciang kitung khinta pen khat le nih a diakin Sabuai lamte thu kineihsaknopna hangin 1900 hun lai a back a nungkin kik i hi hi.\nMailam khangthakte ading vision neilo leitung khuahun paizia mubanlo Cope topa hun lai Zomi tuiphum dinmun thupi a sa lua lai makai ki om lai cih ding hi. Bang teng hi leh ZCLS lo tawh Labu kibawl thei lua ding hiin nu le pa dinmun a a kikoihna kiam ding cih hi lel hi.\nBang hangin ZYA in Labu bawl ding lunggulh dih dih a, 7th Edition cise i hiam cih leh\n1. Sanggam RC te tawh kibang thei baih pen ding\n2. Translation dik/mankim zaw banah Ryme neikim zaw saupi ading hoih zaw kei banga a lui zongsangte in bel nuam salo, kei khang bek ki-en nawnlo in khangthakte kikhualzaw ta hi.\n3. Solfa pen i deih mahmah hang leitungin tam zat nawnlo in khangthak hun ah gual ban lah ding tun Staff notation i zat kei leh.\n4. ZYA omna khuakim ah nopna dahna hun ah lamal kibang la sakkhop ding khangthak Zomite in kisam kisa lua hi.\nTun kua kua in i bawl zongin Lamal kibang ta ding suakin Labu min hong kibang kei phial zongin ZYA lam pan lunggulhna 90% a kilawh cingin kingaihsun thei phial ta in i lungdam cih ding hi mai hi.\nA tawpna ah Tonzang Triennial in sum bei in laibu in hawmin thu ka sunga ka thusunna tungtawnin Triennial thukimna ahi mikang la tawh thuahin Staff note zang ding kicisa pen BM in khel kik in Triennial ah kipsak kik ding maw 2/3 in a zawh kei leh Triennial thukimna leh thukhensatna kimang zaw ding hi thupai zia kalsuanna man in ZCLS kalsuanin i mite makaihni i cih ding leh.\nKa thu sun hong kimang theisuak hi leh ZCLS in Labu tawh kisai Copy right neithei dinga, utbang bangin mailam ah Labu ki mawk bawl nawnlo ding ding a lunggulh hi veng ingin tun Copy right kua in neiin i Labu i bang ci kepcing tam maw.\nZattang zang Labu danin ututna la in bawlin sak ding hi lel ding hi. ZCLS in Copy right nei ngiatlo a hih manin tun zong a ut peuhpeuh sum nei peuhpeuh in i ut dandan i deih dandan a kibawlthei Tedim Labu hi lel. A taktakin ZCLS in zong sum tampi Labu bawl nading a nei hi kei Laisiangtho zuak man Bible Siciety ah Leiba tawlpuak a nei hi zaw mah laiin zum huai lel hi hang.\nSum le pai vai ah biakna makai akicite in ZYA makaite tungah nong ain dinguh kong hilhnop uh tam mahmah hi. Makai sum le pai vai ah gin omlo citak zolote peuh mah tu mahmah i theih hunhun in tawpsak lianlian kei leh i kipawlnate picing zolo ding hi cih zong ngaihsut huai ding hi. Lungdam.\nMore: Laisiangtho khat, Labu khat ~ Rev. Gin Khan Nang\nVeiluatna tawh Yangon – Mandalay kikal Motor tung pan kong at a hih manin laimal khialte leh kamval a om khate nong theihsiam nading un Jesu min tawh kong thum hi. By Sia Daltawng\nPrevious: Vondeih Kep Ding – 142 (Dimno’ Pa)\nNext: Thailand panin aciahsawm Myanmar gammi 14 te tuanna mawtawpei puakkham in meikuanggawp\nAfghanistan ah US leh a pawlte kisuam, US galkap nih sihlawh ~ Thang Khan Lian\nZCD MP te leh Chin States ministers te tungah ngaihsut piakna


url: =Pi Ciin Cing kum (70) in ongnu sia – FGA Tulsa\nPi Ciin Cing kum (70) in ongnu sia\nAdmin / February 6, 2015 / FGA File\nLam etlohpi in FGATulsa Pawlpimi ahi Pa Sing Za Lian, Pa Thang Khan Suum (FGATulsa Media pu) leh Tg. Lian Cin Thang (Vice President FGATulsa Youth) te pianna nu ahi Pi Ciin Cing kum 70 in Jan 8,2014 ni zingsang nai 8:30am in Phaiza khua a inn panin tawntung tawlngak na Pa angsung ah ongzuat ta hi.Pi Ciin Cing pen tulaitak FGATulsa Pawlpi kem Rev. Vung Za Niang leh Tulsa khua om ahi Neam Khan Cing @ Nu Neam te in ni hi-in FGATulsa pawlpi leh khuapih tuipih uleh nau a kua mapeuh in amau tawh ki bangin dahna lianpi ipu lak hi.\nPi Ciin Cing Thangthu a tom in\nPi. Ciin Cing pen kum 1943,June 6 ni-in Thuklai khua ah Pu. Tun Sing(Thatmun) leh Pi Dim Uap te sung pan nasuak hi.\nPianpih lai zom teng\nPu. Kham Khaw Zam (D)\nPu. Cin Khai(D)\nPi. Thang Cing (D)\nPi. Khai Za Niang\nPi. Neam Za Niang(D)\nSangkah na leh nasep na\nTanlang pan tan 9 dong Thuklai High School ah nakah in, Jan6,1968 pan Nov 30,1969 dong Yangon Nausuak Zatopi ah nau dompilna nasinhi.Hih asang kahsung mahin Kalaymyo (Kawlpi)Zatopi ah zong semkawmhi.Yangon panin sang aman khit ciangin kum July 9,1971 ni-in Phaiza khua ah Zato konghonna neihsak in,tua lai munmah ah 2005 Pension alakdong minam leh khua leh tui adingin deihsakna tak tawh semhi.Zato lamah asep sungin Phaiza bek hilo Thalmual leh khua kiim khua pamah ah nausuak sak leh natveh in asun azan cilo in paikawikawi hi.\nPasal neihna leh Suan leh Khak te\nPu. Vial Khaw Dong leh Pi. Eng Khaw Zam te tapa Pu. Son Za Khup (Gualnam)tawh Oct 18,1972 nakiteng uhhi.Tapasal 5 leh tanumei 1 neihi.\nPa. Dong Sian Niang & Nu. Ciin Za Lian (Champhai,India)\nPa. Sing Za Lian & Nu. Vung Thian Uap (Tulsa,USA)\nNu. Zam Za Cing & Pa. Tun Lian Tuang (Tedim)\nPa. Cin Khawm Pau & Nu. Vung Deih Man (Phaiza)\nPa. Thang Khan Suum & Nu. Man Dim Huai (Tulsa,USA)\nTg Lian Cin Thang (Tulsa,USA)\nAtu teteng :\nLia Cing Sian Man……(Pa Dong Sian Nang ta te)\nTg. Khup Khat Suan\nTg. Thang Lian Mawi\nLia Cing Tawi Lian …..(Pa Sing Za Lian tate)\nLia Vai Thian Huai\nLia Khup Sian Kop\nLia Cing Khawm Lun ….( Nu Zam Za Cing tate)\nLia Cing Sen Lian\nTg. Nang Sian\nTg. Khup Sian Sang\nLia Vung Lun Muan\nTg. Khup Khua Muan ….(Pa Cin Khawm Pau tate)\nTg. Khai Mun Sang\nPi Ciin Cing ongnusiat na tawh kisai in abeisa lungdambawl kiim akipan aci ongnuam phamel lo in nikhat onggaw gawpin tua a,kipan khua zong hoih tak phawk mel lo,an zong hoih tak nezo mel lo in a omhi a,hih laisan napen cih zong nei tuan lohi.Lungtang nat leh sikhang natna nei in,ong nusiat lai tak inzong nasa cih bang om lo in ihmu kawmsa in vantungpa kiang ah ong ciah san ahihi.Pi Ciin Cing pen akua ma tek in itin,adamloh aki pan khua nu khuapa te leh mun tuamtuam pan in nat veh in ki pai ngei ngaihi.Tu in zong si gal ding Yagon,Tedim,Thuk lai,Champhai pan leh khua kiim khua paam pan in u leh nau zomi te pai san ngei ngai lai tak ahihi.\nPi Ciin Cing tawh atawpna pen hunnunung zatkhop na Jan 9,2014 in aluang hawm leisung ah ki tuh ta dinghi.Tulsa khuapi ah anusiat atu ate kiang ah zong FGATulsa Pawlpi inn tek naleh khuapih tuipi teh vaihawm natawh Pa. Sing Za Lian inn 802 W 119 Th Pls Jenks,Ok 74037 ah hehnep tutpih na ki nei ding hi.\nTopa’n anu siat apasal atu ate khempeuh ong hehnepsak ta hen.\nFGATulsa Media Group\nCategory FGA File Tag News Zolai\n← Gensiatna-Rev Dr JM Paupu\nFGAMyanmar Sermon Audio 2011-2012 te ki lei thei tha →\nA DEIHHUAI LAM BEK NGAIHSUN IN\nA KICING THAMAN KOI CI SAAN DING\nA MANPHA LAWHCINNA\nA ZEKAI MA-IN ~ Lianpu Khupson, Aizawl\nADANG TENG KOI AH\n3 weeks ago1052 0\n3 weeks ago1817 0\n3 weeks ago801 0\n3 weeks ago1232 0\n3 weeks ago1302 0\n3 weeks ago1433 0\n4 weeks ago1371 0\n4 weeks ago32613 0\n4 weeks ago1351 0\n4 weeks ago1292 0\n1 month ago1683 0\n1 month ago1011 0\n2 months ago1764 0


url: =Harvard University Tuanglam ~ Francis Lamthang :: ZOMI DAILY\nposted on 27 June 2016 at 7:35 am Lomkholna: Article, ZomiQuavadis\nKum 6 apha pan pasalno khat pen Michigan University tual a Doctrate degree kipiakna pawipi sungah anu uap dingin va kihel hi. Degree piakna aman khit ciangin anu tawh ki angpom uh a, tuakhit ciangin tua pasalno in anu tawi laikaang kizial lakhia in etsak hi. Tawmvei khit ciangin “Nu aw hih lai kigelh in nang pen Doctrate degree angah na hihna pulak hi lo maw.” ci seisai hi.\n“Hih degree ka deihman bekin US ah ateeng ka hihi. Education is the key that can open any door. Pilna neite ading in kawngkhak khempeuh kihawng hi cih mangngilh ngei ken ka tapa aw. Nadang khempeuh sangin Pilna mah thupi masa pen hi. Nang zong hanciam inla na gol ciangin leitunga University hoihpen ah kah sawm in maw.”\n“Leitunga University hoihpen amin hong gen ve Nu.”\n“Havard University kici hi.”\n“Kei zong ka gol ciangin Havard University panin Ph.D ngah ding hing. I promise u mom.”\nHih pasalno min pen Alex Chevesco ahihi. Anu in Ph.D a ngahni akipan lai hanciam mahmah pah hi. Kamsiatna tawh anu moto tungah tuahsia in, alu khong ngawh kha ahihman in lungsim kician nei thei nawn lo a, Professor a sepna college panin a Khawl loh hong phamawh hi. Nu ahihna mangngilh in, a tapa ading hun pia zo nawn lo bek tham lo in amah guak innkhan sungah kibilhcip den pianzaw a, nasem thei lo ahihman in nek ding dawn ding zong aneih loh hun uh hong om kawmkawm ta hi. A Pasal tawh a kikhen zawh uh zong sawtpi hi khin hi.\nTuabek zong hi lo lai, a lungsim hong poi semsem ciangin kum khatin gukvei bang zato tung den hi. Palikten a kep hun uzong sim tham pha phial ding hi. Tuabang innkuan sungpan a hong khangkhia Alex ading in Havard University genloh Community College maimaite zong ngah ding lamet huai lo banah sang zong azom to suak zo diam cih huai zaw liang hi. A pa nungta lai napi in khatvei zong mu kha nai lo hi. Anu lah ama ading in asi khin tawh kibang lel hi. Tagah lopi tagah dinmun hong tung mawk hi.\nTua bang teng hangin tagah khoina innpi ah ahun tamzaw om hi. Khatvei lelah mi inah om zel, anu hong pilkik pian leh ciahkik zel cihbang hiden hi. Kum 16 hong cin petmah ciangin thuakzo nawn mahmah lo ahihman in sitni tetawh lai bawl uh hi. Tua laidal sungah anu pen mihai in kipsak uh a, amah leh anu kizopna khau sat tat uh hi. Familysearch.com sung panin a innkuan pih ding zon hong kipan ta hi. Mi tampi tak lai khak khak mah taleh muzo pak lo hi. A sangkah theih akipan nulepa itna angah kha nawn lo mi khat ahihman in innkuan sung gamtat dan zong siam lo hi. Tua hangin amuh sunsun innkuante tawh zong sawtvei om khom thei lo lai hi.\nTua bek hi lo, amah a it mahmah khat om a, tua pa pen galkapbu ahihman in kumpiten New York ah nasem dingin Transfer sak sawnsawn hi. A sang kahna laihlaih nuam lo ahihman in tagah kepna innpi mah kidenna kik hi. Sang akah lohni inzong lai mah simden in anu tunga a kamciam picinsak ding bek ngaihsut lian penin nei hi. Anu pen hoih zel, haikik zel cihbang hiden mah taleh nusia tuan lo a, a omna ah ahawh man kei lezong laikhak tawh ho den hi. Thuhkikna ngah ngei lo hi. Nulepa itna ciam kha ngei lo himah taleh ahih theih zahin anu tungah a itna lakden hi.\nInnkuanpih kician nei lo a tagah kepna inah kum tampi a om khit ciangin Pasian in ama ding lampi honsak a, mihoih mahmah innkuan khatin a tapa dingun ciahpih uh hi. A sangkah zong hong zomto thei pah hi. Nuamsa mahmah phial taleh nulepa ulenau nei lo khat ahihman in innkuan nuntakzia pen tel zo lo mawk hi. Ahizong in a omnaten telsiam uh a, a khelhnate maisak den zo uh hi.\nKumte hong bei toto in a sang zong hong zo ta hi. Lai kinmi khat ahihman in Mark zong tampi ngah a, 2009 kumin Havard University ah Pasian huhna tawh admission ngah bilbel hi. Tuani pen ama ading in a lundam penpen ni ahihi. Ta banga akem leh a pantah nupate kiangah cikmah huna agen ngei loh Lungdamna Thu genkheh thei pan hi. Tuani in a lungdam pih dingin ama pianna Nu zong Havard University sanghuang sungah hong pai hi. A nuta un khut kilen in kinam uh a, anu in mawhmaina ngen hi.\n“Nu Aw nang khelhna hi kei. Nang leh nang kimawhsak nawn kei in. Ka neulai a kong kamciam tu in hong lawhcing thei suak ta hi. Hihte pen nang hang hizaw hi Nu aw. Ka Lawhcinna khempeuh nangma hang ahihi.” ci hi. Himah hi. Anu na tuaci kei leh tuaciang dinmun tung lo kha thei mah ding hi. Lawhcinna lampi pen anam tuamtuam om hi. Alex Chevesco in tukum 2013 sungin Havard University panin a sang man ta ding hi. Hih tangthu pen movie in kibawl a, na etnop leh YouTube panin “Finding a family” na zong lecin maw. Havard University kah theihna lampi bel ei upmawh bat tuak kei mawk ei!\nPrevious: Kawlgam Kikhel takpi hiam? ~ CS Dal\nNext: Zomi Diaspora le Diaspora Zomi (Part 1) ~ Cope Suan Pau


url: =Tuu Cingpa leh Atuute ~ MUC\nTuu Cingpa leh Atuute\nAdmin 9:35:00 PM Articles, Conference Pianna thu\nDear Laisim Zomi SDA akua mah ciat;\nTung Pasian in, Ama’ kiang pan aa hong pai thupha te Zomi SDA mikim tungah hong tung sak hen! Na ci, na lu, uh dam in na khan kum te uh a sawt dingin, Tung Pasian in, hong siam ciat hen! Ama kiang pan aa hong pai hehpih na, ei te tungah hong tung sak hen!\nJanuary 6, 2014 ni aa;\nSia Mungno’ lai khah sung pan “Pasian thu um, SDA pawlpi a it taktak te' gamtat zia ding koi ci leh na ci uh aa?” cih tawh kisai in:\nA nuai a, laitui san tawh ki at, thu a dik/diklo takpi a hong kikhah ahih phial leh, kuppih na;\nDivision President Gulfan in Kawlpi ah EFFORT OR EVANGELISM bawl sawm hi. Tua ciang iin lungdam ding cih gen loh “Kawlpi ah effort bawl ding iin nong pai leh na nuntakna lauhuai ding hi” ci iin tawng aa a pian theih loh nading aa a na khak tan te zongh mi mawkmawk hi lo hi ven. Division President, Pr. Gulfan bang in lamdangsa lua leh dah lua kigawm hi’ng teh, a khitui a luang liang hi ven.\nNgaihsut masak ding leh Navak tak in Sim ding a, ka deih LST kammal te:\nMihing ahi Ezekiel aw, kei ma tuuhon ahi Israel mi a cingte mawh sakna thu gen in. Amaute kiangah thugen inla, Topa Pasian ahi keima thugen, amaute kiangah hih bangin gen in: Israel mi a cing note aw, gimna na thuak ding uh hi. Nomau mah mah na kivak uh a, tuute na don kei uh hi. Ezekiel 34:2\n(Ka tuuhon te a cing dingin tuucing khat ka koih a, ahi zongin ka tuu a si dingte huh loin, amangthang te zong lo in, aliamte bawl lo in, a cidam te zong an vaklo hi. Amah in tua tuu thau pen te’ sate ne-in a khecin te na ngawn hok khiat sak zaw sop hi. Zekhariah 11:16)\nü Topa Pasian ahi keimah, note’ lang ka hihna thu tu-in kong pulak hi. Note’ khut sung panin ka tuute ka la ding a, tuute don lo in, note bek akidon no tuucing te’ khut sungah ka tuute ka omsak kik nawn kei ding hi. Note’ khut sungpanin ka tuute ka honkhia ding a, ka tuute, note’ nek in ka omsak nawn kei ding hi. Ezekiel 34: 10.\nü Kei mah in amangte zongin, a lampialte kaikhawmin, aliamte aliam ma tuam sak in, a cina te dam sak in, acidam athahatte zong akibangin ka en ding hi. Bang hang hiam cih leh kei pen amanin agamta tuucing pa ka hi hi. Ezekiel 34:16.\n(Tuucing dang tampi in ka leenggah lo hong suk siat sak uh a, kei a’ teng hong tuatcil sak uh hi. A hoih mah mah ka leenggah lo pawnlak, gamlak a suak sak uh hi. Jeremaiah 12:10)\nTuu zawngkhal te na khoi kei uh a, a cina te dam sak lo in, a liamna te na tuamsak kei uh hi. A lampialte na khiang kei uh a, a mangte na zong kei uh hi. Tua bang bek hi lo in, ngong bawlin na uk gawp zawsop uh hi. Ezekiel 34:4\n(Tuu neite in a tuute go uh a, ahi zongin maute gim kipia lo hi. Amaute in a tuusa zuak uh a, ‘Topa in thupha ngah ta hen. Tu-in I hau ta hi,’ ci uh hi. A tuucing te mah mah in a tuute uh hehpihna neilo uh hi. Zekhariah 11:5)\nü Amah in tuucingpa bangin ama tuuhon te an vak ding a, ama tuuhon te kaikhawm in a ang sungah pua ding a, no ngek lai a neite dam takin apaipih ding hi. Isaiah 40:11\nü Amos in Amaziah dawng a, :Kei pen kamsang ka hi kei a, kamsang te’ ta zong ka hi beek kei hi. Kei pen tuucing ka hi a, theithek huan puah tawh a thuah khawm ka hi hi. Amos 7:14\nPr Gulfan’ khitui luang na hang pen, a tuu te gina lo, gilo lua hong sak luat man zong hithei kha dingin, sang thei ing. Siapa pen, ama’ uk na sung aa nasem sawm hi a, hong en mawk mawk ding hilo lai in, effort or evangelism sem ding hi lai lai a, bang zah ta in, kikhak tan phial ahih leh zong, Pasian’ aa dingin amai zum huai lo nasep hi, ci ing. Tua bang lungsim kawi, lungsim thepthel ama uk na sung ah aom tuu te, hong pat tah hong puah a, hong zuun ding pen a ma’ ii strategic plan sung ah om dingin, ka um buang hi. A mangthang te zong ding hi zaw lai hi. A cidam te zong anvak lai ding hi zaw hi. Kawlpi hong tung to khin aa, tuu te in, tuucing pa a ki nolh khia hi leh bel, tuu te khial mah mah hi, ci ing. (Uite in nakpi tak in duh uh a, kham hun cih nei ngeilo uh hi. Tuucing te in zong thu theihna neilo uh hi. Amaute khempeuh amau tum ciat in gamta uh a, avekpi un amau’ phattuam na ding bek a zong ciat uh hi. Isaiah 56:11)\nKawlpi ah, SSD tuucing pu in, Effort or Evangelism bawl ding tawh kisai in; tuu te lungdam lo zaw in, a heh phial ahi zongin, nuntak na bang zah takin alau huai phial dinmun ah om a(tung nailo), a sawm na ton kik zah liang dong dingin, a effort or evangelism (message) subjects ding te bang hi ding hiam? Pasian’ na a sem dinga hong pai sawm hilo hiam? Vantung Mi Thumte’ Thupuak(thuman) taangko nasep sem ding, SSD Tuucing pi pa in bang hangin kihta in, anun tak na Pasian’ nasep na dingin, khaam ngam lo zah in, bang hang tonkik dingin thu vatsat zaw mawk liang hiam? (“Kei, tuucing hoih ka hi hi. Tuucing hoih in a tuute sihpih ngam hi”. Johan 10:11)\nTuucing pi pa in, tuu te gilkial aa om(a kikhen thang Kawlgam SDA sung M leh C te)a nuntak na pia ngamlo zah dongin, bang hangin, an hong vak ngam lo zizen hiam? ??? (Tuunawi ne-in, tuu mul silhin, tuu thaute go-in a sa na ne uh hi. A hizongin tuute na vak kei uh hi. Ezekiel 34:3) A hih kei leh a tuu te pen tuu vun silh Ngiaa vive tawh kibang hong sak man hiam? Tuu bangin hong mu nawnlo mai hiam? Hih phial ta leh, Ngiaa na ngawn, tuu lungsim neih sak ding tavuan/vaipuak nei hilo ahi hiam???(Tuu nei tak tak a hi lo, akicial tawm tuucing pa in ngiaa khawng amuh ciangin a tuute nusia-in taisan ahih manin ngiaa in tuute man a, tuute aki thehthang gawp hi. Johan 10:12)\nBang hang hangsan lo hiam???(“Kei, tuucing hoih ka hi hi. Tuucing hoih in a tuute sihpih ngam hi”. Johan 10:11). Topa Zeisu’ lungsim puak tawh aki bang mah hiam? (Kei, tuucing hoih ka hi hi. Pa in kei hong thei-in, kei zong Pa ka theih mah bangin keimah in ka tuute ka thei a, ka tuute in zong kei hong thei uh hi. Tua ahihmanin ka tuute ka sihpih ngam hi. Johan 10:14-15)\nBang zah ta in akua akua in, zuau leh tak tawh tawng phial, phawng phial ta leh, hih nasep effort or evangelism bawl ding pen, hih leitung ah “the Great Commission” Matt. 28:19, 20 “Sawlna” athupi pen nasep hilo ahi hiam? A nuntak na lauhuai ding adah mah mah leh Pasian’ kiangpan a Kha Siangtho leh kumpi lam pan Security Guard kicial thei buang sam lo ding hiam?ci ing. Spiritual Maturity ih cih bang hiam????(“Kei, tuucing hoih ka hi hi. Tuucing hoih in a tuute sihpih ngam hi”. Johan 10:11)\n“Kimanna a neilo tuucing pa, a tuuhon te a nusia pa in gimna ngah ta hen! Namsau in akhut bantan hen la, a taklam mit sat kham hen. A khut beimang hen la, atak lam mit tawcip hen!” hong ci hi. Zekhariah 11:17\n“Tua ahih manin no tuucing te aw, Topa ahi keima thugen ngai un:” Ezekiel 34:7\nTua ahih manin no tuucing te aw, keima thugen ngai un. Ezekiel 34:9\n(Note in bangci ngaihsut na hi uh hiam? Mi khat in tuu zakhat nei hen la, a tuute khat mang leh, mual tungah a gamta adang sawmkua le kuate nusia-in tua a mang pen a zong dingin kuankhia ding hilo ahi hiam? Matthai 18:12. Note sung pan in khat peuh in tuu zakhat nei in, tua sung pan in khat mansuah leh bang cih ding a hi hiam? Lopa ne in a gamta tuu sawmkua le kuate nusia in, amuh matengin tua amang tuu khat a zong dingin kuan khia ding hi. Luka 15:4 SSD tuucing pu in, Tuucing Topa Zeisu hong thuak nate tel ding hi. Tuucing pu in, bang bang a za phial zongin, tuucing hoih khat ahih na tawh, tuu te sihpih ngam zah dongin, Kawlpi aa om Pasian’ thu um, SDA pawlpi a it taktak hi leh hong pai tak takpi ding in, sang ing. Pasian thu um, SDA pawlpi a it taktak te' gamtat zia ding koi ci leh na ci uh aa? Tuu te guptuam, paihtuam neilo in, Topa Zeisu lungsim, ngaihsut, gamtat bangte neih, tuucing hoih khat ii let san det ahi hi Topa Zeisu in a thuak ding teng thei gige na pi, tuu te hong it luat man in, hong thuak ngiu ngeu in, a nuntak na hong ki pia hi - Johan 3:16)\nKa cih nop na ah, SSD ah, Tuucing hoih mah mah, ih pupi ka khialh sakna hilo-a, tua bang kilau phawng na lel tawh, tuucing pi pa in, Kawlpi aa, ama sawmna teng khawl zo liang cih thu leh, akhawl leh asep sawm pen in, ‘nasep mawk mawk hihet lo in, effort or evangelism’ a thupi pen nasep taangtut lo, ka cih na hizaw hi. Hong pai’ ding a kideih sak takpi hi leh, Union te in zong na tawsawn thei buang ding uh hi, ci ing. “A hih kei leh amai pha munuam lua aa taden(manlo pi a) thu puak dai dai te khawng hang leh SSD pu in, buaina tuam tuam ai kei leh kitak lah na, vaithupi kinzawk dang aneih man zong hi thei a, zong hong maingap lua lo(hong vei lua lo) hi mai thei ding hi”, mawh sak na ding om kei. (“Kei, tuucing hoih ka hi hi. Tuucing hoih in a tuute sihpih ngam hi”. Johan 10:11) Pasian thu um, SDA pawlpi a it taktak te' gamtat zia ding koi ci leh na ci uh aa? Hih bang thupiang hangin, Zomi SDA pawlkhat te sungah, C te’ a hiam gamh tat sak nop luat na, alah nop luat na uh tawh kipak mah mah na in, la uh ahihman in, aki pak huai mah mah thu takpi mah ahi hiam? Cih na tawh ka muh na hong hawm sawn hi bek ing.\nSSD Tuucing pu’ Khitui A Nul Ding Dial\n“Pasian thu um, SDA pawlpi a it taktak te' gamtat zia ding koi ci leh na ci uh aa?”\n“2001 Union session ah delegation authority lo tawh a term bei E.C. in nominating committe teel sak in tua EC sunga omte lak pan union officer thum losiah kuamah dang teel thei lo ding hi G.C policy thak hi ci-in Pr. Tin Tun in a comment pen a khemna nahi mawk. Pr. Memory Tun in hih a ut lote SDA a tawp kul in teh ciin comment sawn lai hi. Pr. Kenneth Suan Za Nang in 2001 session Singunau ah Sia Muller leh Sia Memory makaihna tawh GC policy lui leh thak om lak pan koi zang nuam zaw cin Union phuahtawm policy zangin delegate te dinsakna tawh teel sakin, kheem leuleu hi.\nOctober 31, 2005 in Sia Muller in khial ing cih apuatham thumna a at bek hi-in, kipuahphat nang special session policy ah om bangin akinget hang ut lo ngam ta ngial hi. Geel kholh (preplanned) panmun seh ahihman a hi hi”. (Uite in nakpi tak in duh uh a, kham hun cih nei ngeilo uh hi. Tuucing te in zong thu theihna neilo uh hi. Amaute khempeuh amau tum ciat in gamta uh a, avekpi un amau’ phattuam na ding bek a zong ciat uh hi. Isaiah 56:11) (Note in a cidam lo te na ki uh tawh si gawpin, ahon lak panin na nawtkhia uh hi. Ezekiel 34:21) (“Ka mite tuu mangthang bang ahi khin uh hi. Makai tuucing te in mualtung tengah lamkhial in agam man pih uh hi. Mualkhat panin mual khat ah apai kawi kawi uh a, agiah na inn uh athei nawn kei uh hi. Jeremaiah 50:6 ) (Tua ciangin amah in, “Tuucing aneilo tuute bangin mualte tungah Israel mikhempeuh a kithehthang ka mu hi. Topa in, ‘Hih te in makai neilo hi; amaute lungnuam takin a innciat uh ah ciah hen,’ ci hi,” a ci hi. Kumpi Masate 22:17)\nGC Policy thak hangin, Kawlgam SDA sungah Tuucing makai aa ih neih Pawlkhat te’ Tuucing dan:-\nv Disband bawl na(Church Manual phalloh pi\nv GC Policy thak phuatna\nv Church Manual leh Working Policy zuihloh na\nv SSD leh GC tawh kizop na’ng khak tanna\nv Tithe Sharing kikhak tan na\nv Sabbath School Quarterly Lesson kikhak na\nv Plaintiff sep na\nv Court case kah na\nv Pasian’ biakinn te tawh kikalh na\nv Mission sung bek ah gupna om ci\nv Galkap bu(Palik buu) kineih na\nv Logo hangin, Thongkhiat na (Kipak na leh thunget sak loh na); Inn/ Innmun/Huang zuakna: Sanpya Clinic huang le Zii-chansuh, Anisakhan, Pyin Oo Lwin-a acre 3 dektak, etc…..(Tuu neite in a tuute go uh a, ahi zongin maute gim kipia lo hi. Amaute in a tuusa zuak uh a, ‘Topa in thupha ngah ta hen. Tu-in I hau ta hi,’ ci uh hi. A tuucing te mah mah in a tuute uh hehpihna neilo uh hi. Zekhariah 11:5)\nv Drug koihsim sawm na\nv Zomi SDA member pawl khat Tuiphum Kikna leh Tuiphum se lo aa sang na\nv Kumpi zum ah aman lo lai kibawl/lai kiphah na\nv Pasian’ nasep nang sumpi pawlkhat kizangh nawnloh na\nHih atung aa thu piang teng bek zong SSD tuucing pu in thu helh hot, aki kal helh, ki nelhsiah om hetlo in, aman tak tak in, mu bek leh zong, a khitui luan taak zaw, ka sa hi. SSD pu te’ tungah C lam pan bang bang a gen uh a, a va phu uh zongin, a kinelh siah thu te hangin, na telkhial lua khin ta uh hi. A man, koi cih lah amau survey kician mah mah tak in, hong bawl lo mawk uh aa. Buai na vengnai lo pi a, hih bang tawh koih dap in, lungkim ziau cih pen, spiritual maturity vailo hi, ci ing.\nTopa Pasian ahi keimah, note’ lang ka hihna thu tu-in kong pulak hi. Note’ khut sung panin ka tuute ka la ding a, tuute don lo in, note bek akidon no tuucing te’ khut sungah ka tuute ka omsak kik nawn kei ding hi. Note’ khut sungpanin ka tuute ka honkhia ding a, ka tuute, note’ nek in ka omsak nawn kei ding hi. Ezekiel 34: 10.\n(A zen zen in, gtn. C teng bang pawlpi dang ah dawibia pawl cih bang peuh suak leng; Kawlgam M te pen a khut beng aa, pawi bang khaam zaw liang ding te in mu ing. C makai te’ thongkiat bek zong thu hong nget sak uh cih thadah kipak buang zaw zizen sam mawk lai uh aa mate!)\nGoliath in a galvan, a namsau, akidal na leh avanzat khempeuh tawh amah leh amah bek kimuang hi. David in, Saul Kumpi pa’ galvan nusia in, Pasian bek muang hi. Bang leh bang leh GC leh SSD te pen Pasian tawh kizop na zah aa ih tuat loh ding thupi ding hi.. Pasian pen thuman deih den Pasian ahi hi. M leh C kikal aa om Thuman pen hun khat teh hong taang khia sak lel ding hi. (Tuucing pa in a tuuhon te alauhuai na panin ahotkhiat bangin, tua ni ciangin Topa, amau’ Pasian in amite ahonkhia ding hi. Kumpi lukhu tungah a om suang manpha te bangin ama gamsungah amite taang ding uh hi. Zechariah 9:16) Pasian’ theihloh kal aa piang thu khat bek om lo cih phawk ciat ni. (Gamdang mite in hih gawp gawp nawnlo ding uh a , gamsate in that in ne nawnlo ding uh hi. Amaute lungmuang takin om ding uh a, kuamah in lausak nawnlo ding hi. Ezekiel 34:28)\nSit tel nitak ciangin, a kimai sak lo mawh na teng lian bek mei ah kihal tum ding cih phawk tek ni. M in, Church Manual leh Working Policy a zuih loh man in, C ki ding a hi hi. Kiteel na lungkim loh man aa ki ding hi hetlo hi. " Kiteelna lungkim lohna" hang acih pen, “ A dik aa kiteel pipi lungkim lo” tawh kibang hi. MUM aa tuucing makai pawlkhat te pen tu dong mah in, mawhna kizep siam in, kinelh siah in, spiritual maturity om lo in, agamh tat laisiah uh, tuu gilkialte belh ngam ding mun hilo C te’n sa uh hi. (Tuucing te in akitheh thang tuute kaikhawm in akep bangin keimah in don in ka kem ding hi. Tua bang a lauhuai siatna ding hun laitak in aki thehthang na uh mun khempeuh panin ka kaikhawm ding hi. Ezekiel 34:12).\n…………..Lungsim ciim ten muthei, tel thei ding hi………….\nA hoih pen ding sem in, hanciam in, apiang thei ding thu te ki sang siam tek ni!\nLai at: Hong it,\nPAU L. DAL\nNote : Scripture Quotations taken from the Holy Bible in Tedim Chin, copyright©2012 by The Bible Society of Myanmar and United Bible Societies


url: =Global Zomi Alliance pan Thu Zaksakna :: ZOMI DAILY\nposted on 1 May 2011 at 6:59 am Lomkholna: Article, Cindokham, GZA, Zomi\nLeitung Mun Tuamtuam aa Om Zomi Khempeuh,\nKum 2010 November kha sung aa Tedim khuapi ah ih neih Cope Centennial Jubilee Celebration khawmpi sung in Zomite mailam khantoh nading leh kalsuan ziading hong makaih dingin a nuai aa makai 5 te kiteel hi:\nMakai 5 te gelna a om bangmah in Singapore ah April 27-29, 2011 (ni 3) sung Trinity Theological College huangsung ah thu kikupna kinei hi. Ih gelna te Pasian in hong thukim pih a hih man in makai 5 teng zong kimtak in kihel thei aa, haksatna leh buai na om hetlo in April 29 nitak lam nai 4:30pm in meeting hialbawl uh hi.\nTutung pen meeting masa a hih bangmah in kipawlna min, tup leh ngimte leh sepziading cih te ngaihsut khopna hipi pen aa kikup ding aa hong ki pulak thu khempeuh kikum khin kim manlo uh hi.\nTutung makai 5 te meeting ding tawh kisai aa innteek hongsem, sum leh pai tampi a bei lawh aa a gim a tawl Singapore aa om Zomi khempeuh tungah ih Topa Pasian in thupha hong piaksak nading thu ih ngetsak kawm in lungdam na thu kong pulak uh hi.\nTua ban ah, leitung mun tuamtuam pan thu hong ngetsak leh sum leh pai tawh ma hong panpih kipawlna tuamtuam leh mimal khempeuh tung ah lungdamna thu kong pulak uh hi. Huhna hongpia te list zong a sawtlo in internet pan kong taangko ding uh hi.\nTutung makai 5 te kikupna sung aa aa khensat nate bulpi zawhdeuh te hih a nuai aa bang a hihi.\n· Hih kipawlna min in “Global Zomi Alliance” kici dinghi.\n· Hih kipawlna in leitungbup aa om Zomi khempeuh a huam a hihi.\n· “Chin” cih min pen midangte hong piak min hi aa, tangtawng aa kipan ih pu ih pa te “Zomi” ci in na kilo uh a hih man in, ih minam min pen “Zomi” mah ki ciden ding hi.\nIV. Vision (Tup leh Ngim):\n· Hih kipawlna in Pasian bulphuh in Leitungbup Zomite ki pumkhat aa, a bucing khantoh nading ki pawlna a hihi.\nV. Makai 5 te pen Central Committee kici ding hi. Tu laitak aa makai 5 te term pen kum 5 sung hiding aa, tua sungin GZA ii “Constitution and by-law” ding hong bawl ding uh hi.\nVI. A tung aa makai 5 teng ban ah, India gamsung Zomite sungpan Rev. JM Ngul Khan Pau leh Evangelical Baptist Convention aa General Secretary (designated) te ki behlap hi. Dr. JM Ngul Khan Pau tungpan in sanna thu kiza khin ta aa, tu laitak aa EBC general secretary sem Rev. Luai Chin Thang tungpan san na kammal kingak lai hi. Mailam ah Global Zomi Alliance Central Committee in member 7 nei tading hi.\nVII. Mailam ah Zomite leh Zogam khantoh nading in na lianpi sepsawm ih hih man in, committee 15 kiphut khia aa tua committee minte a nuai aa bang a hihi. Committee khat ciat aa makai te leh member te list zong a sawtlo in kong taangko ding uh hi. Zomite leh Zogam a khantoh nading in leitungbup aa om Zomi a kici khempeuh ii tavuan/mawh puakna a hihi.\nA. UNITY: Hih Section (A) nuai aa vai teng pen leitungbup huam in ki vaihawm khawm\n1. Unity & Fellowship Committee\n2. History, Culture & Literature Committee\n3. Zomi Linguistic Committee\n4. Public Relations Committee\nB. DEVELOPMENT: Hih Section (B) nuai aa teng pen a mun a gam (e.g.Kawlgam, India)zui in\nki vaihawm ding hi\n5). Education Committee\n6). Public Healthcare Committee\n7). Agriculture and Livelihood Committee\n8). Media & Communication Committee\n9). Community Development Committee\n10). Women Committee\n11). Youth Committee\n12). Music Committee\n13). Sports Committee\n14). Fundraising Committee\n15). Treasury & Auditing Committee\nVIII. December 7-11, 2011 sung Kawlpi (Kalaymyo) ah GZA Central Committee te, Committee tuamtuam aa member khempeuh leh Zomi sung pan a kisam makai tuamtuamte a kigawm 150 te in ki muhkhopna, ki lawmtakna leh thu kikupna “conference” neiding uh hi.\nThu kikupna leh khensatna tuamtuam te a hunzui in hong ki zasak toto ding hi. Hih ih kipawlna hong picing to semsem aa, ih tup leh ih ngim nate ih lawcin nading in ih mun ih mual ciat pan khat leh khat tha kipia in thungen in ma pangkhawm ciat ni. Zomi te omna khempeuh ah a nungta Pasian in thupha hong pia ciat hen!\nSingapore aa Hunneih dan\nSingapore aa om Zomi te makaih na leh innteek na tawh April 27-May 1 sung nitaksim in mipi tawh biakpiak kikhop na om aa tuasung ah Stephen Vocal Band te leh ECT-Trio te zong lasakna tawh hong kihel thei uh a hih man in Pasian ompihna tawh hunte nuam thei mahmah hi. Nitak sim in makai 5 te sungpan khat ta in thugenna nei uh hi.\nMalaysia ah Vazinding\nMakai 5 te sungpan a hithei teng May 2 in Kuala Lumpur, Malaysia ah va zinsuak ding uh aa, May 3-5 (nitak 3) sung Malaysia aa om Zomi mipi hong paithei zahzah tawh biakpiakna hun kinei ding hi. Tua bang a pian nading in Malaysia aa om Zomi sung aa kipawlna khempeuh ma pangkhawm aa vaihawm uh a hih man in, ngaihsutna picing tak aa Pasian itna leh minam khantoh nading lunggulh natawh mapang khawm khempeuh tung ah Topan thupha hong piaksak ta hen. Tua sungah Stephen Vocal Band te leh ECT-Trio te zong hong kihel theiding a hih man in mipi te lawp thei mahmah uh hi cih thu kiza hi. May 4 (Wednesday) sun hunsung in GZA makai te leh mipi te holim na hun kinei ding hi.\nIh mailam maban tampi te ah ih Pasian in hong makaih tohtoh nading in thu ngen in mapang khawm ciat ni!\nCentral Committee te taang in,\nChin Do Kham, D.Min., Ph.D.\nPrevious: Hun hoih lai ~ Michael Pau\nNext: Interview with Tg. T.E. Pau\nMalaysia, Cyberjaya ah Operasi lutin gamdangmi 133 kiman


url: =Lengte in mt. 36/38 ca. 60 cm. - lichtgroen gedessineerd\nHome Dames Kleding Shirts & tops T-shirts T-shirt camouflage\nlichtgroen gedessineerd Bestelnr.: 92228295 € 9,99\nBroek met elastische boordjes RAINBOW 20,99 €


url: =Thuthak Tomkim cing 26 Aug 2014 :: ZOMI DAILY\nposted on 27 August 2014 at 8:08 pm Lomkholna: Hauthang, Myanmar, News, World, Zomi\nA. Ami kibang amin kibang lo UNFC le NCCT\nGam leh Nam a ding imuan mahmah pu teng in nasep zia zui in ami leh kipawlna te kilom khawm in kibat hang in Kawlmang pa lungsim kithoih na Kiho kop nading teeipil khuaval kik bilbel uh hi. Tua man in UNFC Mualltung mi kilawmtat na tawh ki pawlna leh Kawl Mangpa tawh kilem tuah zia mapi NCCT cih min tawh khuaval tak leh taaima tak in bawl uh hi. Ahih hang in deihna leh ami kilamdang lo hi. UNFC pen 2011 kum in Mualmi kipawlna pawl 12 tawh kipan khia min khat ahihi.\nB. Kalaymyo ah’ Khuaphe meiset 2 kumpi in koih ta.\nGangaw pan in Hakha khuapi ah meitha alomlom ngah ding in masuan kineih hun laitak in Kalaymyo ah zong daak 24 hun bittak meingah nading in masuan kihongta hi. Khuaphe mei thusa Mangputal U Khin Muang Seo in Kalay khua ah’ abeisa ni 3 Aug in va hawh kha in nikhat ah daak nih bek Kalay khuapi mei kipia hun vatuak kha dihdih hi. Tua man in Kalaymyo ah Daak khat in Diesel galon 70 abei 1250 (1megawatt ) leh daak 24 ah galon 500 liak tum Set bawl ding cih thu U Yuh Maw in gen khia hi. Hih thu hang in Mipi pawl khat in Kalay leh Chin state huam sung luitui guntui pan in meila lo a, Meiset diesel thum ding meiset kipia pen lungdam huai hi na pi in Meiman tam ding um mawh hi. China ah Myanmar neihsa Guntui leh adang van te nopzat sak in Chinna bawl Diesel set zang in Gammi in mei vaak sawm cih pen Business lam te in in bang mah kisem theilo ding cih san uhi. Mei tangciang bek hi ding in lam en uh hi.\nC. Khai Kam Siam sinna sang ki en vel dik\nTedim pan Kalay lut suk na Bo Khai Kam khua ah Siamsin na sang te Dr Ba Muang leh Sya Ngul Suan Lian te in Sang inn dinmun Sia te dinmun leh Sangnaupang te laisin zia, Sya te laihilh zia tunai diak in envel diksit telna vabawl thei uh hi. Sang naupang te piltei ciim mel pua mahmah uh cih Dr Ba Muang in kipaak na thu gen khia hi.\nPrevious: Secondary sang IDEAS Academy kihong tading\nNext: Kammal kilawm pawlkhat (azom 27 August)


url: =Thuthak tomkim ~ The Tedim Post (14 July) :: ZOMI DAILY\nThuthak tomkim ~ The Tedim Post (14 July)\nposted on 15 July 2020 at 6:24 pm Lomkholna: News, TedimPost, Zomi\nNews In Brief: Thuthak tomkim ~ The Tedim Post (14 July)\nChin State, Mindat Khuapi ah Mindat College lam nading 2020-2021 Budget kumah MMK Million 4863.912(4 Billion val) ngah hi hang, ci-in Mindat Pyithuh Hluttaw palai Pu Nay Lin Aung in ama facebook tungah gen hi.\nGuah tamluatna hangin Ayeyarwady gun khang gawp ahih manin Kachin State, Myitkyina Township leh Bamaw Township a om Khua pawl khat pan mi 700 bang inn leh lo nusia in kihem uh hi.\nSocial Media tungah July 18 ni-in Tan 10 laivuanna kithei ding cih pen thuman lo hi, ci-in Deputy Director General Dr Tin Maung Win in gen hi. 2019-2020 laisin kum Myanmar gambup Tan 10 laivuan Tein 9 val pha ci hi.\nKayar State, Loikaw Township ah Africa Vokpul natna hangin vok 180 val bang si ci hi.\nZusa honsih na muh uh leh Health Department Zumah amanlang thei pen in thu ih puak pah dingin MOHS in tangko hi. Zusa pan mihing ah akilawh thei natna nam khat kimu khia ci hi.\nJuly 2 ni a Hpakan Township, Waika Khua suangmanpha khuk kicipna kisai vaisai mi 13 thu kibawl in 3 kiman khin ta ci hi.\n2020 kiteelpi ading mee(vote) pia thei ding mimal sazian pen July 18, 2020 ni-in tangko khiatna nei ding hi, cih UEC tung pan kiza hi.\nMyanmar gamah sang sia/siamah kisapna tam penpen khat ahi Kayin state ah Township 3 adingin tualsuak minam lai hilh sang sia/siamah 850 nasep pia uh hi, ci-in Kayin Minister Saw Bo Bo Wai Maung in gen hi.\nIrrawaddy Division, Wakhema khua ah NLD party nasem Township Committee pan mimal 21 te bangmah dotna/kanna omlo in NLD phungpi pan khawl sakna lai pia ci hi.\nTaiwan gamah kumpipa mi muan khat kumpi nasepte a encik dingin panmun piak sawm vai Taiwan Hluttaw ah kikupna a neih uh leh ngaihsut kibat lohna hangin kitot, kisel, kilai na piang ci hi.\nCOVID-19 natna khatvei hong nawk kikna hangin Sri Lanka gamah August 5, 2020 ni-in akibawl ding kiteelna bawlloh dingin tangko uh hi.\nMore: Sialtaang Tuinak leh Saizang ~ Tedim Municipal\nJuly 14, 2020 ni Leitung bupah Covid-19 natna ngah Tein 130 val(13,132,491), asi Tein 5 leh lang val (573,869) leh adam kik Tein 70 val (7,293,385) phata hi. Source : 7day news, Eleven Media, Myanmar Times, The Voice Journal, DVB News.\nPrevious: Leitungbup Zomite tung ZCDC leitang ading huhngetna\nNext: Trump in gamdang sangnaupangte tawh kisai athupiak dokkik\nGamdangtung i mipihte leh innlamte ~ Rev. Thang Khawm Pau\nThuthak Tomkimcing 1 Aug 2014\nUSA, Tulsa pan Lia Niang Sian Cing (Nahnuai, Samte beh) in hongnusia\nPi Cin Khaw Dim (VC. Mang’ Tuunnu)\nTuni UN Meeting vai thuthak: DHS, Fraud Case\nKorea Gam le Mi te: Zomi khat ii muhna pan (7) ~ Cope Suan Pau


url: =Zanni Zomi, tuni Zomi, zingciang Zomi ~ Thang Cin Khai :: ZOMI DAILY\nZanni Zomi, tuni Zomi, zingciang Zomi ~ Thang Cin Khai\nposted on 24 February 2019 at 1:50 pm Lomkholna: News, Zomi\nMangkang te in, leitung gamtuamtuam te la kawikawi uh a, 1885 Kum ciangin, Kawlkumpi ukna teng laksak in, Kawlkumpi Thibaw Min zong man uh in, akhantawn Innsungah khumcip uh hi. Tua ciangin Zogam zong ong sim to uh in, Ih Zogam zong Mangkang te khutnuai ah ong tung hi, Hih mangkang ten ih zogam ong lak masiah pen, Ei leh ei ana ki uk khin te ih hihi. Galpi nihna aven ciangin Mangkang te in, amau khutnuai ah om gam te suahtakna piakkik ding ngaih sun uh hi.\nTua laitak in Kawl te makai pi General Aung San in, Zomite, Kachinte, Shiante na zawn a, suah takna ngah khit teh hih asuak ta gam nga teng kigawm in, belpawl gam khat phuh dingin, 1947 Kum Feb 12 ni-in, Panlong thukimna a kici, Minam kee tuamtuam ukpi te, Sgin thuhna hi a, Ei Zomi te sung pan in, Saizang Ukpipa, Pu Thawng Za Khup pen, Panlong Agreement a Zomi te sgin thupa ahihi. Tua tungtawn in Panlong thukimna ci-in, nakip sak uh hi. Anung lam the Karen te in zong, belpawl gam a kihel ding khentat uh a, amau tawh asuakta teng kigawm in Gam khat in na ding uh hi. Tua pen, tu a ih kumpi ki ukna kawlgam ahihi.\nHih thu kimna tungtawn in, 4th Jan 1948 Kum ciangin, Mangkangte in belpawl Gam suah takna pia hi.1948 Kum Feb 19-22 sung, Falam ah suah takna ngahna lung damna pawi leh ki ukna thak tawh kalsuan zia ding mipi tungah theihsakna bawl uh hi. Tua ban ah, Pu Thang Za Kai thusun pi pen ahih leh, Gambup Innpi ah atu thei ding pen, Ukpi te bek hilo in, mipi tetel te zong tu ding cih thu sun ahihi.\n= Pu Thang Za Kai pen Galkap bu bawk 2 ( Indian rank Subbdar hi) Tuithangkhua te hi a, atapa upa pen zong Lt.Col. Kam Do Khup hi. Mitam theih zawk na dingin Sia Rev. Kam Khaw Thang pano hi.\n1947 Kum a, Ukpite Panlong thukimna leh Pu Thang Za Kai thusunna tungtawn in, Mangkangte a bawlsak Chin Hill Regulation Act ( 1896) thukhun tawh kalsuan ding pen belpawl Gamtengin thu kimna nei thei uh hi.\nHih hun sung pen, Zomi cih kithei napi hangin, Minam Min in adingzo nai lo i hihi.\nHih pen zanni Zomi te din mun a hihi.\nTuni Zomi te din mun:\nTu ni Zomi din mun pen, Ih Minam min tawh din khiat ding ki hanciam lai tak ahihi. Tua hangin ei leh ei suahtakna ngahna zahzah tawh ei omna, munmun ah, Chin hilo ihih man in Zomi aki ci tangtang din mun ah om lai Minam Zomi te i hihi.\n1. 1891 Kum June 23 ni-in, Zomi Pu Hau Cin Khup. Leh Capt. Rose ten Fort White, Khuasak ah kiciamna bawl khin ta\n2. 1901 Kum March in, Zomi Pu Hau Cin Khup tungah, Mr. H.N. Tuck in, Ukpi za pia hi. Pu Kam Hau Ukna sung khua 143 pha hi.\n3. 1913 Kum ciangin Zolai ih neihna dingin, Missionary Joseph Herbert Cope in hong bawlsak hi. 1915 Matthew le 1932 ciangin NT ten cih bangin Zolai ih nei totot hi.\n4. Panlong Agreement minthuhna ah, Chin Hill ong cihna sung pan un, Pu Thawng Za Khup pen Zomi hi-in, 1947 Feb 12 ni a, Panlong Agreement Kawlgam suah takna ngahna dingin, sgin thuh pa hihi.\n5. Zolai I neih zawh Kum 35 khitteh, Kumpi te leh Minam makai te tungtawn in, Zomi Nam Ni kibawl thei ta hi.\n6. Zomi Nam Ni pian na dingin kikupna ah, Pu Mang Tung Nung in, hun uk in, Pu Thang Za Kai leh Pu SongTheu te kihel hi.\n7. 1953 Kum March 5-7 akipan, Chin Hill sung Biakna lam Baptist pawlpi lam te in zong Kum 60 bang Zomi kipawlna min ZBC mah nazang khawm uh hi.\n8. 1991 Kum ciangin, Kawlgam ah ZNC Political Party in, kidding khai ta a,Tuni ciangin ZCD min tawh MP6 tawh Minam Party akikal suan lai tak ahihi.\n9. Chin State sung minam kee MP nei pen, Zomi te bek i hihi.\n10. 2014 Kum ciangin, UN ah ZIUSA in, Zomi min tawh Economic and Sicial Council Status tawh ciap tehna ngah hi.\n11. Tu hun ciangin, Biakna lam atuamtuam te ah zong, Minam min Zomi min tawh kiciaptehna ongkhang to semsem ta hi.\n12. 2019 ciangin, Zomi National Council of Myanmar ( ZNC M) in UN ah Economic and Social Council Statua hongngah leuleu hi.\nZing ciang Zomi ding pen tu a bang lian in, Ih Zomi Minam hihna tawh I kal suan toto nak a leh, Zing ciang Zomi din mun ding pen, Limci mahmah in, Thangmualdawn a zing ni hongsuak ih gal muh bangin, Zingciang ih minam dinmun ding pen kigal muh thei-in, kigal et thei ta hi.\nMipawl khat te in, Zomi cih pen mipawl khat deih peuh sakha uh hi. Hilo hi Kei pen Zomi ka hi a, Nang zong Zomi na hihi. Thang Cin Khai\nPrevious: USA, Nashville pan Lia Vung Sian Huai (Lalta khuami) in hongnusia\nNext: ZCD’ maban limci khat ~ Pu Thangboi\nSuu Kyi in “Khangno te’n Internet tungah hun mawkbeisaklua” ci\nBangkok ah numei khatin dailenbuk azat laitak gul in anuaipan tuto\n2020 kum ih Zogam MP ding kua ihteel tam? ~ Khup Khan Thang